Satiok ado penerimaan  siswa baru pasti di sakolah ambo selalu maadokan acara parade ekskul. Mulai dari ekskul bidang seni, musik, keilmuan, sampai ekskul olahraga. Acara parade di mulai dari ekskul keilmuawan, seni, musik, dan di akhiri jo ekskul olahraga. Dari masiang-masiang parade tadi nampak bana persiapannyo untuak bisa manarik peratian siswa-siswa baru. Paradenyo tu pakai musik, yel-yel, jargon, dan kostum seragam. Sedangkan, katiko giliran parade ekskul di bidang olahraga nampak bana ndak dipersiapkan penampilannyo. Tapi nan anehnyo adolah katiko pendaftaran ekskul malah labiah banyak siswa nan baminat di bidang olahraga. Iko mencaminkan basonyo walaupun parade-parade ekskul seni labiah rancak-rancak dan menarik di bandiang ekskul olahraga tapi tetap ndak manurunkan niek siswa untuak masuak ekskul olahraga.


dari lahia malin kundang tingga samo amak nyo tingga disuatu kampung di tapi pantai,katiko malin kundang lah baranjak dewasa,malin kundang pai marantau, dan karojo di tampek saudagar kayo,dak lamo malin kundang manikah samo anak saudagar kayo. sudah tu nyo pai bulan madu di suatu daerah di tapi pantai,kironyo itu daerah malin kundang gadang. katiko amak malin kundang tau kalau anaknyo balik kampung,amak nyo pai manuruik malin kundang katampek kapa tasabuik baranti,amak malin kundang dengan sonang hati manyambuik anaknyo,tapi malin kundang dak mangaku itu amak nyo, mandonga hal itu amak malin kundang pun berang dan mengubah malin kundang menjadi batu.dan dak lamo malin kundang barubah jadi batu.


Pado dasarnyo, kito akan manamukan urang jo karakter nan babeda-beda dimanopun kita barado. Tak lain halnyo di lingkuangan kantoran. 1) Pamimpin, tipe iko biasonyo marupokan kepribadian nan didangaan, siparcayo, dan dihormati dek rekan karajo. Inyo ko takun dan manganggap serius pakarajoannyo, mampunyoi pamikiran nan dewasa dan mampu manjago kasaimbangan hiduik. 2) mikromanajer, mikromanajer, sabutan untuak pamimpin nan mangawasi bawahannyo jo talalu ketat. Tipe pakarajo ko biaso mambawahi paro pakarajo dan candaruang kurang disukoi dek urang sakitarnyo. 3) panuah samangek, biasanyo manyukoi bakarajo dalam tim dibadiangkan surang. Inyo ko candaruang banyak mangecek, acok malakukan hal-hal nan spontan dan suko mangerjakan banyak hal dalam waktu basamoan atau multitasking. 4) sistematis, pakerja nan biasonyo tafokus pado ciek karajo sabalum malanjuik an ka karajo salanjuiknyo. Inyo ko pun candaruang manyukoi obrolan nan bafokus jo labiah suko bakarajo sacaro individu.


Leeng Green adolah salah ciek tampek wisata alam nan ado di Nagari Tanjuang Alai, Kab X koto Singkarak, Kota Solok, Sumatera Barat. Iko adolah tampek wisata alam di ateh puncak. Disiko awak bisa mancaliak pamandangan danau singkarak. Salain itu satiok sabtu jo minggu kalai ari ancak disiko ado urang tajun payuang dan awak bisa lo manumpang tap mambayia. Suasano sanjo disiko lama karano bisa mancaliak matohari tabanam nan jaleh. Salain sanjo suasana pagi pun ancak, kalau kito marathon pagi kito bisa singgah kasiko sabanta sambia malapeh panek. Pamandangan danau nan mulai disinari matohari Nampak carah. Langik nan mambayang di danau manambah kasan indahnyo. Disiko sangek cocok untua pai basamo kaluarga, kawan, atau jo pole.


Urang kini banyak yang mangabadikan momen dengan langsuang mancaliak hasil momen tu ta buek. Kamera nan biaso dipakai adolah kamera polaroid, jadi kamera iko dikecek an juo kamera langsuang. Kamera polaroid atau kamera langsuang ko model kamera yang bisa mamproses gambara foto surang dari dalam badan kamera setelah awak manggunoannyo. Oleh kareno itu banyak urang nio manggunoannyo kareno dinilai labiah praktif. Caro mampagunoannyo cukuik mudah, patamo awak alah tau dulu gaya model apo nan ancak, kaduo ambiaklah gambar dengan cadiak supayo indak tabuang se, katigo gunoan flash, siap tu takan tombol power, dan katiko alah salasai tunggu sampai karateh film tu kalua.


Patang ko iseng caliak-caliak GoFood, basuolah Mie Ayam Sukabumi. Ratingnyo tinggi bana. Dek sadang taragak mie ayam langsuang lah bapasan Mie Ayam Sukabumi tadi. Baru tibo pasanan ko di rumah, ekspektasi lah tinggi se dek baunnyo nan sedap bana. Ndak saba langsuang lah ambiak mangkuak dan langsuang batuangan Mie Ayam tadi. Dari bantuaknyo manggoda bana. Mie nyo se mangkilek patando mienyo dibumbuan dulu, isian ayamnyo banyak, padek, bantuak potongannyo dadu-dadu dan gadang-gadang. Dek pasan Mie Ayamnyo nan komplit jadi ado tambahan 2 bakso jo 3 ceker dalam mangkuak tadi. Dek paruik lah lapa langsuang bacubo. Ternyato yo sabana lamak Mie ayam Sukabumi ko. Ikolah Mie ayam paliang lamak di Depok nan pernah ambo cubo. Recommended.


Manggambaan tentang Muhammad iqbal adolah urang nan suko basyair, urang nan suko baraja, saorang filsuf dan saorang politikus muslim. Itulah nan bisa dijalehan tentang penggambaan sosok muhammad iqbal. Singkek nyo carito tokoh agamo muhammad iqbal ko adolah. Muhammad iqbal bausaho mambarikam tekad kapado muslim dunia ko untuak bangkik, manganal diri surang dan bajuang dengan manghasilkan ide-ide yang konstruntif. Iqbal manjalehan baa penderitaan umaik muslim di seluruh dunio dan maajak mereka untuak malindungi hak-hak dan mengembangkan ide-ide konstruktif tasabuik. Iqbal adolah tokok yang bausaho mamenuhi tugasnyo untuak manjalehan kahiduik an politik dan sosial umaik islam di masa depan jo ide-ide yanh inyo bantuak.


Carito rakyat yaitu asal usul danau toba nan barawal dari pamudo nan banamo Toba mamanciang ka sungai untuak dijadian makannyo biko malam. Indak lamo maagiah umpan, ado ikan nan barhasil ditangkoknyo. Warna ikan dapek dek inyo waktu itu babeda samo ikan kebanyakan nan ado disitu. Sadang mamarhatian, tibo-tibo ikan tasabuik manjadi padusi rancak. Mandanga carito kalau padusi tadi itu dikutuk mambuek Toba ibo. Sairiang waktu, Toba nan jatuh cinto samo padusi rancak tasabuik manyuntiangnyo. Namun, dengan maagiahan babarapo syarat nan indak buliah dilanggar yaitu marahasioan kalau inyo adolah ikan. Pernikahan pun dilaksanokan, dan akhianyo dikarunia saurang anak laki-laki nan banamo samosir. Baranjak remaja, samosir disuruh amaknyo untuak maantaan makanan kapado Toba nan kini sadang diladang. Karano saat itu Samosir maraso litak, inyo mamakan bekal ayahnyo di tangah jalan dan manyasioannyo satangah untuak ayahnyo. Mancaliak Samosir maagiahan makanan siso nyo itu mambuek Toba berang dan malanggar sumpahnyo dan mangatoi Samosir adolah anak ikan. Mandanga itu, Samosir baliak karumah dan mangaduannyo. Amaknyo nan mandanga Toba alah malanggar janjinyo, inyo dan Samosir manghilang dan munculah aia nan manenggalamkan daerah tasabuik sampai manjadi danau dan sabuah pulau ditangah-tangahnyo.


Kalian nan masiah duduak di bangku sikola, sabaiknyo maikuti ekskul nan ado di sikola kalian. Salah satu ekskul nan wajib kalian ikuti adolah ekskul futsal. Ekskul iko wajib kalian ikuti karano ekskul futsal adolah ekskul bidang olahraga nan pastinyo mampunyoi banyak manfaat untuak kalian. Dilansir dari bola.com, futsal saindaknyo mampunyoi 5 manfaat untuak tubuah kito. Manfaat partamo futsal untuak tubuah kito adolah untuak manjago kesehatan jantuang. Kaduo, futsal bamanfaat untuak mambaka lemak dan maninggikan badan. Katigo, futsal bamanfaat juo untuak mambangun karakter diri dan tangguang jawab. Kaampek, futsal dapek mambantu kito untuak maningkekkan kakuatan otot. Nan terakhir futsal bisa mahilangkan stres dan malatiah utak.


Anak-anak pasti suko bana nonton film kartun. Para urang tuo seharusnyo bisa maagiah tontonan nan layak dan berdampak positif untuak anak-anak nyo. Seperti manonton film kartun, pandapek banyak pakar anak mangecek an kalau film kartun labiah bermanfaat daripado tontonan urang gadang yang alun dimangarati oleh anak saumua mereka. Manfaat manonton film kartun bagi anak sabagai sarana mandidiak anak memiliki karaktek yang labiah positif, maningkek an kreativitas anak untuak manggambar, membantu maningkek an perkembangan kognitif anak dan bisa mamparkuek ingatan anak. Piliah lah tontonan yang cocok untuak buah hati awak dan jan lupo untuak salalu mandampingi mereka katiko sadang manonton film.


Alah ambo kecek an dari dulu ka urang tuo ambo basonyo adiak ambo nan paliang ketek tu ndak akan bisa bakarajo di kantua do. Tapi nan gaek ko payah bana lo dikecek an. Alah bana kantua punyo urang gaek tetap se nyo ndak ado padok kalau disuruah karajo di kantua. Dari ketek alah nampak kalau nyo tu labiah suko karajo di lapangan daripado di kantua. Pasti lameh nyo kalau disuruah baparam dalam kantua se. Ndak bisa dipasoan kalau manuruik ambo. Apo lai anaknyo suko mangarengkang kalau dikecek an. Palapeh se lah nyo mangaja apo nan nyo nio. Urang sukses tu kan ndak hanyo nan bakarajo di kantua.


Maya taragak jo es gabus yang pernah inyo nikmati wakatu ketek. Dicaliak lah dek maya baa caro mambuek nyo, tanyato lai mudah. Dulu wakatu ketek maya ko suko bana jo es gabus, kareno lamak dan dingin. Maya bapikia dulu wakatu maya ketek lai suko iko, pasti anak-anak kini pasti suko juo kareno samo se bantuak es krim cuman agak babedo. Es gabus ko bantuak dan tekstur nyo khas, es ko kotak, padek, ampuak katiko digigik bantuak gabus, warnonyo palangi. Lamak bana nah kiro-kiro bantuak itulah es gabus yang nio ambo buek. Ambo buek dan pas ambo jua tanyato lai suko anak-anak ketek di siko.


Manuruik pandapek ambo, sangaik paralu dibicarokan apo se nan akan dan harus dilakukan untuak manyalamaik an diri katiko tajadi bencana alam jo keluarga. Misalkan  kalau ado gampo apo nan harus dikarajoan. Apokah mamungkinkan untuak lari kalua rumah atau labiah aman untuak balinduang di bawah meja. Atau katiko ado isu tsunami datang jalan ma nan paralu ditampuah untuak bisa mancapai tampek nan aman dengan wakatu paliang singkek, sahinggo kalau hal-hal mode iko lah dibicarokan sabalum bencana datang awak jo keluarga labiah bisa ma ambiak sikap soalnyo ndak jarang urang katiko mahadapi bencana ko nan ngana dek lah panik ndak bakatantuan se.


Tari saman adolah salah satu tarian khas daerah nan berasal dari dataran tinggi Gayo, Nanggroe Aceh Darussalam. Mungkin banyak nan alun tau kalau tarian saman diciptakan dek ulama di abad 14 M nan banamo Syekh Mohammad as-Saman. Tari saman ko manganduang dakwah dan syair petuahnyo dengan manggunokan bahaso Gayo dan Arab. Selain itu nan khas dari Tari Saman adolah tarian ko ndak diiriangi jo musik. Ndak heran tarian asal aceh ko ndak cuma terkenal di Indonesia tapi alah sampai ka mancanegara. Perkumpulan-perkumpulan mahasiswa Indonesia nan kuliah di luar negeri contohnyo di Australia, Inggris, dan lain-lain acok manjadikan tarian saman ko sabagai ajang untuak mamperkenalkan budayo nan ado di Indonesia kapado penduduk lokal nan ado di negara bersangkutan.


Koki atau juru masak adolah profesi nan karajonyo di dapua. Koki mampunyoi tangguang jawab untuak mamasak dan manyiapkan makanan agar bisa dikonsumsi dan manggugah salero konsumen. Koki biasanyo karajo di restoran atau hotel. Koki mampunyoi tangguang jawab nan sangaik gadang bagi restoran tampek inyo karajo. Rancak atau indaknya sabuah restoran tantu dinilai dari raso masakannyo. Kalau raso makanannyo ndak lamak, berarti restorannyo kurang rancak. Samantaro kalau rasonyo lamak, maka restorannyo pun akan banyak diminati dek pelanggan. Salah satu kokk nan terkenal di dunia adolah Gordon Ramsey.  Gordon Ramsey mampunyoi 7 michelin stars. Salain itu Gordon Ramsey pun mampunyo 35 restoran nan tersebar di seluruh dunia.


Kawasan Mandeh di Pasisia Selatan indah habis-habisnyo manampakan rancaknyo. Rasonyo, tiok baulang bakunjuang ka sinan, ado se tampek wisata nan baru di bukak. Kawasan Wisata Mandeh talatak tapeknyo di Nagari Koto IX, kawasan iko alah mulai mancuri paratian wisatawan sajak 2016, hanyo sajo akses nan rancak itu baru ado sakitar tahun 2019. Kawasan wisata nan disabuik-sabuik sabagai 'Raja Ampat' nyo Sumatera Barat iko punyo banyak destinasi wisata nan bisa dikunjuangi. Babarapo objek wisata nan bisa dikunjuangi di Kawasan Wisata Mandeh adolah, Taluak Mandeh, Puncak Nona, Pulau Setan, Pulau Sironjong Gadang, Pulai Sironjong Ketek, Pulau Cubadak, Wisata Mangrove di Pulau Kapo-Kapo, Aia Tajun Gamuruah, jo Taluak Sikulo.


Restoran Soto Tangah Jua talatak strategis dakek dari Pusat Kota Bukittinggi tapeknyo di Jln Adinegoro, Tangah Jua. Restoran nan konsep bangunannyo industrial ko indak hanyo manjua soto, baa bantuak nan wak nampak dari namonyo. Restoran iko manjua macam-macam makanan jo minuman mulai dari yang lokal Minangkabau bantuak Soto Paru, Paru Balado, Ampiang Dadiah. Makanan Indonesia/ Asia bantuak Ayam Penyet, Itiak Lado penyet, Mie Ayam, Sop Iga, Cendol Mutiara, sampai makanan Western bantuak Pasta, Spaghetti Aglio Olio, Meltique Steak, Chicken Cordon Bleu, jo lainnyo. Suasana yang dibangun restoran ko cocok bana untuak dijadian tampek makan dek pasangan ataupun keluarga. Haragonyo pun indak talampau maha dan cukuik tajangkau.


Kalian nan tingga di kota katiko pulang ka kampuang halaman harus mancubo bacocok tanam. Bacocok tanam harus kalian cubo karano hal iko dapek mambarikan kalian pangalaman nan mungkin indak akan kalian lupokan. Kamudian kagiatan bacocok tanam ko tantunyo marupokan kagiatan nan sulik bahkan indak bisa kalian lakukan katiko kalian ado di kota gadang. Salain itu, kagiatan bacocok tanam pun dapek mambarikan manfaat untuak diri kalian. Dengan malakukan kagiatan bacocok tanam tantunyo pangatahuan kalian akan batambah. Pangatahuan kalian nan akan batambah karano kagiatan iko adolah pangatahuan tentang tumbuhan dan sajanisnyo. Jadi, karano babarapo hal nan alah dijalehkan pado kalimat-kalimat sabalunnyo, ambo raso wajar jiko kagiatan iko harus kalian lakukan katiko barado di kampuang.


Manuruik ambo, memang payah kalau kuliah ndak ado laptop. Ambo alah marasoan surang. Alah saminggu ko ambo ndak punyo laptop karano laptop ambo baru kanai cilok. Jadi kini ambo harus maminjam laptop kawan kalau nio buek tugas kuliah. Namonyo se maminjam tantu bisa dipakai pas kawan ko alah salasai mangarajoan tugasnyo lo. Payah lah pokoknyo. Iko lah nan di rasoan dek abang ambo dulu. Salut bana ambo jo inyo. Dulu pas kuliah nyo ndak pernah minta balian laptop karano nyo tau kepeang apak ndak ado sahinggo nyo harus pinjam punyo kawan-kawannyo. Tapi walaupun mode tu nyo tetap bisa manyalasai an kuliahnyo dengan tapek waktu.


Namo den nayara kania bia, biaso dipanggia naya atau bia. Aden kini alah masuak sakolah SMP atau sakola manangah partamo di daerah tampek tingga den. Jarak sakolanyo indak tarlalu dakek tapi indak jauah pulo. Karano itu den kasakola bajalan kaki. Aden suko bajalan karano itu sehat. Dari ketek amak salalu maajaan untuak iduik sehat, tamasuak olahraga jo manjago pola makan. Samajak dari ketek amak alah maajaan untuak suko makan sayua jo buah karano punyo banyak manfaat. Jadi katiko kawan kawan den katiko ketek banyak nan indak suko sayua jo buah aden malah suko. Den suko makan sayua jo buah sampai kini, bahkan kasakola den baok camlan barupo buah nan alah dipotong potong dek amak. Buahnyo bamacam ado apel, limau, anggur dll. Buah ko di masuakan ka dalam kotak maken dan den baok kasakola. Kadang den mambao jus sayua pulo untuak minuman den katiko di sakola.


Indonesia memang adolah nagari yang kayo, bak itu juo dengan budayo dan keanekaragamannyo. Adaik istiadek ciek ko contohnyo yang barasa dari Kalimantan Timur namonyo Adaik Dahau. Upacaro adaik ko adolah upacaro katiko maagiah namo anak di Kalimantan Timur. Biasonyo, upacaro ko digelar jo keluargo bangsawan atau keluargo yang mampu dan tapandang di tampek tinggalnyo. Manuruik ambo untuak keluargo nan kalangan manangah atau bawah bisa jo kalau nio malaksanakan upacaro dahau, tapi kalau taraso mambarek an indak usah lai. Biasonyo upacaro ko balangsuang satu bulan. Upacaro adaik dahau marupokan upacaro adaik yang acok dilakuan suku dayak, di lakuan masyarakat Kalimantan Timur.


Kecapi adolah salah satu dari alaik musik tradisional yang ado di Indonesia, banyak urang yang alah mandangan alaik musik kecapi ko. Kecapi marupokan alaik musik yang barasa dari Sulawesi Barat jo jenis bunyi kordofon. Caro mamainkanyo adolah nan patamo mamatiak senar yang ado di kecapi dan kaduo mainkan sasuai jo nada yang alah awak palajari. Satiok senar yang ado pado kecapi menghasilkan nada unik yang babedo. Bunyi yang dihasilkan pun sangaik cocok untuak sarana relaksasi biasonyo, alaik musik ko dimainkan surang se. Baa cukuik mudah kan caro mamainkan kecapi, kalau awak nio baraja tantulah awak bisa juo mamainkan kecapi dan mambuek suaro-suaro nan lamak di danga.


Sarinah dari sampai kini tampek awak kalau nio balanjo aneka produk UMKM. Manuruik ambo awak bisa mambagikan manfaat awak untuak mambali produk-produk UMKM yang ado di sinan. Berbagi ataupun mambali dagangan urang adolah hal yang di harok an sebagian urang yang hiduik nyo agak susah ataupun para pedagang yang nio dagangan nyo laku tajua dan apresiasi. Sarinah Pusat perbelanjaan ko baru siap di renovasi. Alah siap di ancak an Sarinah manjadi tampek wisata viral karena ado babarapo spot yang instagramable.  Sabuik se Amphiteater, Skydeck, museum dan galeri foto. Pangunjuang bisa juo mancaliak realif panginggalan era Presiden Soekarno yang dulunyo ado di balakang gerai makanan capek saji.


Hobi nan wak lakukan tu bisa lo manyambuah kan diri wak kironyo. Hobi nan ambo maksud adolah manulih jurnal. Hobi iko salah saatu kegiatan bamanfaaik untuak kasehatan mental dan fisik kwak. Manulih jurnal dapek mambantu wak mangalola emosi dan mangurangi stres nan wak rasoan sahari-hari. Waktu manulih jurnal, kito dapek mangaluakan sado pikiran dan perasaan wak sacaro tabukak dan jujur, sahinggo wak bisa mangalola emosi wak. Manulih jurnal ko bisa mengenai pangalaman dan perasaan wak nan dapek mambantu malapehan takanan dan manenangkan pikiran wak.Untuak nan punyo masalah dalam emosi dan mental buliah mancubo manulih jurnal ko. Jadi mulailah untuak manulih jurnal ko kini juo dan rasoan manfaaiknyo.


Sakik bana kapalo ambo mamikian mato pelajaran nan ciek ko. Alah 2 kali ambo remedi alun juo lulus-lulus sampai kini lai. Padohal ambo lah baraja samaksimal mungkin. Ntah apo lah nan salah ko. Ndak ngarati ambo lai do. Sampai-sampai lah stres ambo di bueknyo. Dek gara-gara maulang ko ndak lo bisa ambo pulang kampuang hari rayo ko do. Kini ambo pasrah se lai. Apo nan tajadi tajadi lah. Labiah rancak ambo pai karaokean dan jalan-jalan ka mall untuak mananangan utak. Siapa tau setelah ambo melakukan hal iko ambo labiah bisa bapikiran tanang sahinggo pas pulang kapalo ambo ndak sakik lai do.


Kawan-kawan pasti indak asiang kini mandanga namo camilan nan sadang viral di sosial media kini, yaitu Croffle. Croffle mulai populer di makanan tapi jalan korea sajak tahun 2020, tapi baru masuak ka Indonesia di akhir tahun 2021 iko. Cito rasonyo nan manih jo ranyah, turuik digamari dek masyarakat Indonesia. Salah surang vlogger makanan tanamo di Indonesia, Tasyi Athasyia manyabuikan Croffle adolah camilan nan babahan dasar adonan croissant nan dimasak manggunoan alaik mancetak waffle. Bahan-bahan nan digunoan untuak mambuek adonan croissant itu adola tapuang, garam, aia dingin, mentega, gulo, ragi, dan susu. Indak hanyo itu, adonan nan alah dibuej paralu disimpan ka kulkas karano sangaik sensitif taadok temperatur. Hal tasabuik dilakuan supayo ragi indak capek aktif tu mantega indak capek malaleh.


Dulu di sakolah-sakolah ado babarapo olahraga nan manjadi primadona na akhirnto punyo ekskulnyo surang. Ambiak se dulu waktu SMA paliang banyak nan suko bamain bosa basket. Pokoknyo nan ikuik ekskul iko punyo banyak fans dadakannyo di sakolah. Mulai katiko latihan sampai mangikuik an latihan, pasti rami nan mancaliak, apolagi nan bamain untuak tim nan jantan. Di kursi panonton padusi nan histeris dek urang nan manjadi favorit nyo bamain rami dek sorakan. Iko bantuaknyo ajang untuak kebolahan sambia manebar pesona tiok pamain mbasketnyo. Ado ciek partandingan nan ditunggu-tunggu katiko SMA adolah pertandingan antar sekolah nan mano urang sakolah lain manjadi bintang tamu. Itu hebohnyo bukan main,duo tim nan mananangguang martabat sakolah masiang-masiang.


Hari Rayo Idul Fitri diperingati sabagai hari kemenangan dek urang-urang nan baagamo Islam. Hari ko sado umaik Islam nan alah manjalankan ibadah puaso panuah 1 bulan kembali fitri atau ibarat kato terlahir kembali mode anak ketek nan baru lahia nan ndak punyo doso. Kebetulan hari ko marupokan hari rayo idul fitri dan kami sakaluarga kini bakumpua di rumah nenek. Baru sampai rumah nenek kami cuu-cucu alah disuruah babarih untuak dapek giliran minta maaf kapado nan labiah tuo. Di momen  ko lo beko satiok tagak dari sungkeman diagiah amplop barisi pitih nan disabuik jo THR. Kalau alah dapek THR sadonyo barulah kami makan-makanan nan di masak dek nenek. Biasonyo ko rayo ko nenek masak banyak. Ado randang, opor, gulai kambiang, sate, gado-gado, dan lontong. Manggugah salero bana.


Satiok pagi sabalum pai kasakola ani taruih sarapan basamo jo kaluarganyo. Satiok pagi amak ani alah mamasak untua sarapan, amak ani urang yang perhatinan sarato sayang kaluarga. Satiok pagi sabalum anak anak ka sakola dan sabalum ayah ani karajo amak ani salalu manyiapan sarapan yang bagizi. Pagiko takah biaso ani jo kaluarganyo sarapan basamo. Ani sanang sarapan hari ko, walaupun biasonyo sanang tapi kini labiah sanang karano susu coklat yang abih patang kini alah ado baliak. Artinyo ani bisa minum susu yang paliang nyo suko tu baliak. Ani suko bana minum susu coklat, nyo ndak suko susu raso lain karano manurutnyo susu yang lain tu mambuek paruik mual.


Burger adolah makanan capek saji yang bisa ditamui ampia di satiok restoran capek saji. Siapo sangko, makanan nan barasal dari Jerman iko bisa dibuek sederhana ala rumahan, karano caro mamasaknyo nan mudah. Partamo potong roti manjadi duo bagian, olesan mentega di satiok sisinyo tu panggang di ateh teflon jo api ketek. Sambia dibulak-baliak manunggu warna rotinyo barubah agak kacoklatan, siapan mayonais, saus sambal, parsley bubuak sabagai sausnyo. Satalah roti barubah jadi agak kacoklatan, masak dagiang sampai bawarna merah kalam. Salanjuiknyo susun salada, mantimun, bawang bombay, dagiang, paruikan keju di ateh roti dan siram jo saus nan tadi alah dibuek. Tutuik roti dan Burger siap disajian.


Bamain kasti adolah olahraga nan banyak disukoi samo banyak anak-anak karano permainan nan seru dan malibatkan banyak urang. Mako dari itu ado teknik dasar nan dapek dilakuan katiko bamain kasti agar permainan dapek talaksana dengan lancar. Partamo, tagak manyamping dimano poisisi kaki kida ado dimuko sadangkan untuak kaki suok ado dibalakang. Kaduo, paralu diperhatikan bahwa fokus adolah kunci utamo dalam permainan iko sahinggo katiko malemparkan bola atau manarimo bola haruih fokus kamuko. Katigo, untuak nan malempar bola haruih manggunoan tangan kanan. Salanjuiknyo lemparan bola haruih diateh kapalo sahinggo bola akan talambuang dengan baik. Mematuhi peraturan dasar dalam permainan akan mambuek permainan taraso labiah fair sahinggo katiko ado kekalahan pun kaduo tim dapek manarimonyo.


Ria punyo kawan yang inyo acok bana sakik kapalo. Saketek-saketek stres se taruih bantuak nyo. Mudah bana paniang dek kareno inyo indak bisa rileks satiok ado masalah dibaok baban se. Padohal dari adonyo tugas atau masalah inyo, mungkin bukan baraja se solusinyo. Kawan ria kalau dikecek baraja alah acok bana baraja sampai-sampai duduak se indak manga-manga. Ria manyuruah inyo untuak malakuan relaksasi dengan yoga kalau ndak olahraga lain. Manuruik ria manfaaik olahraga bisa juo mangurangi stres dan mambuek tubuh rileks. Dampak elok nyo untuak otak juo ado, elok untuak kasihaik an otak jo memori. Olahraga memang bana banyak manfaaik nyo.


Ado babarapo unsua nan pantiang nan harus diparhatian antaro lain, media tanam. Untuak media tanamnyo yaitu manggunoan medis tsnsm jo kalambapan sarato unsua hara nan cukuik. Indak hanyo itu sajo, media tanam nan tabaik untuak teknik pananaman hidroponik ko mamiliki drainase nan rancak. Aia, aia adolah unsua paliang pantiang untuak tanaman hidroponik untuak mandukuang partumbuahannyo. Kualitas tanaman dan hasil panen tanaman hidroponik sangek bagantuang pado unsua nan ciek ko. Unsua hara, marupokan unsua nan indak kalah pantiang dalam tumbuah kambang tanaman hidroponik. Tanaman hidroponik mamarluan nutrisi nan cukuik bia dapek tumbuah dan bakambang dengan baik. Sangek disarankan untuak maagiah laurtan unsua hara pado tanaman hidroponik sacaro taratur. Oksigen, hindari sabaik mungkin bia kadar oksigen pado tanaman hiroponik randah. Pasalnyo kondisi tasabuik dapek manyababkan dindiang sel ditambus.


Tajun Payuang adolah salah satu olahraga nan babahayo dan barisiko. Ndak bisa dilakukan tanpa diawasi dek urang nan ahli. Bagi kalian nan baru pertamo kali malakukan olahraga ko ado beberapa hal nan paralu kalian persiapkan untuak mahindari resiko-resiko nan mungkin tajadi. Nan pertamo, harus mamiliki lisensi. Jadi sabalum malakukan olahraga ko awak harus punyo lisensi karano olahraga ko ndak bisa dilakukan dek urang sambarangan. Nan kaduo, pastian parasut dalam kondisi elok. Nan katigo, fokus dan konsentrasi. Untuak maningkek an konsentrasi tu kalian ndak buliah bagadang. Nan ka ampek dan paling utamo adolah kalian harus pastikan kondisi kesehatan dalam keadaan elok.


Urang yang salalu ingin tahu dan tabuka jo sadoalah keadaan bisa mampunyoi hobi yang labiah bermanfaat. Manuruik ambo urang mode ko ancak mampunyoi hobi mambaco novel dan traveling. Traveling contohnyo ancak bana untuak urang mode ko, pasti inyo akan nyaman jo hobi yang dimiliki urang mode ko. Urang yang bapikian tabuka disabuik oppenes marupokan urang yang bapikia  kreatif, manyukoi tantangan, dan indak takuik maambiak resiko. Itulah yang ambo kecek an jadi kalau ado urang nan hobi traveling berati inyo adolah urang yang opened. Bapikia an tabuka dan suko bana jo hal baru ancak untuak menjadikan awak urang yang bebas dan banyak pengalaman.


Aplikasi nan ambo acok buka tiok hari nyo ka aplikasi Tiktok. Jadi banyak se barita-barita yang ambo caliak dari aplikasi tu. Teknologi ko memang alah samakin maju di ujuang sinan urang bisa viral kareno tiktok. Pas malam tu ambo dikecek an jo kawan ambo. Keceknyo caliaklah tiktok tu ado barita viral, lawak bana laki-laki tu keceknyo. Pas ambo caliak yo bana sadang viral di tiktok, sampai masuak Kabar barita. Jadi namonyo fajar sad boy, inyo ko takenal dek gara-gara manangih bantuak anak ketek katiko diputuih an jo pacarnyo. Indak abih disitu se, tanyato urang nyo lawak lo. Alah diundang lo ka babarapo stasiun tv dek gara-gara viral di tiktok.


Katiko kito indak bisa manyalasaian karajo atau tugas nan diagiahan di jam karajo, sabaiaknyo kito karajoan di wakatu luang supayo labiah capek salasai. Manunda-nunda manyalaisaian karajo akan mambuek sado jadwal karajo salanjuiknyo manjadi tatunda. Jadi sabaiaknyo jiko ado karajo nan harus disalasaian sacapek mungkin. Bantuak nan biaso den lakuan katiko ado wakatu luang. Di sela-sela jam karajo den akan mangarajoan proyek karajo lapeh nan sadang den ambiak kini untuak manambah-nambah link dan pamasukan den. Sabananyo maambiak karajo lapeh katiko wak alah mampunyoi karajo utamo tamasuak agak barek, karano kito harus santiang mambagi wakatu nan kito punyo untuak manyalasaian kaduo karajo nan sadang kito jalani.


Dimalam hari Sena nio mambuek mie goreng. Tapi, Sena indak nio mambuek mie goreng jo caro nan biaso atau caro nan tatulih di bungkuih mie tu. Akhianyo, Sena mananyoan resep makanan nan lamak untuak mambuek mie goreng ka amaknyo bia mie goreng labiah lamak. Sebelum maagihan resep masak mie bia labiah lamak, Amak Sena manyuruah untuak mancaliak sayua nan ado didalam kulkas. Sudah Sena mancaliak isi kulkas, Sena maagiah tau kalau ado sawi didalam kulkas. Amak sena maagiah tau resep mamasak mie nan lamak. sudah mandanga resep makanan nan alah amak agiah tau. Sena mulai mamasak mie goreng di dapua.


Dari sakian banyak ekskul di sakolah, esksul olahraga adolah ekskul nan banyak macamanyo. Kagiatan ekstrakulikuler olahraga ko biasonyo matupakan kagiatan untuak mambari wadah bagi siswa utnuak manyalurkan potensi, minat, dan bakatnyo dalm bidang olahraga. Ekskul olahraga ko bisa manjadi tampek palapeh stress siswa nan dari pagi sampai siang balajar. Untuak pakambangan fisik siswa nan dimano umua siswa manjadi umua ameh di maso-maso partumbuhan hiduknyo. Ekskul nan ado do sekolah banyak pilihan nan disadiokan dek sakolah, bisa dipiliah siswa sasuai minat. Pangenalan ekskul sakolah diadokan katiko partamo masuak sakolah atau katiko maso orientasi pengenalan sakolah dari pihak sakolah dan OSIS sakolah.


Pernah dulu, katiko ambo masih ketek. kami jalan-jalan ka dumai naiak oto starlet. katiko dijalan oto tibo-tibo mogok di daerah duri dan kondisi waktu itu hujan labek bana. Katiko itu kondisi jalanan langang bana dan mau ndak mau ayah ambo kalua untuak mariso kondisi dan papnyebab masin oto ko mati tibo-tibo. sadangkan kami di dalam oto manunggu ayah salasai ma cek masin oto. hujan labek nan diiringi jo patuih cukuik mambuek kam ibo mancaliak ayah hujan-hujanan mamariso oto katiko itu, tapi yo mau ndak mau jo kondisi kayak gitu harus di tampuah supayo oto ko bisa bajalan dengan normal dan kami sakeluarga bisa sampai ka tujuan.


Mesin cuci merk Polytron nan mamiliki duo tabung iko cukuik mudah untuak digunakan bagi pemula sekalipun. caro nan partamo untuak mancuci baju manggunoan mesin cuci iko yaitu dengan mamiliah baju badasarkan jenisnyo seperti baju putih dimasukkan basamaan dengan baju putih dan mamisahkan baju-baju luntur  agar indak takena ka pakaian lainnya. Kaduo, mamasukkan air secukuiknyo ka dalam tabung untuak mancuci baju. Ketigo, mamasukkan deterjen secukuiknyo untuak mambarasiahkan pakaian nan ado di tabung pencuci. Kaampek,  tutup dari tabung mesin cuci tasabuik. Satelah itu mamutar tombol nan alah ado di bagian ateh tabung sampai ka angka nan diinginkan. Kelimo,  manunggu sampai pakaian alah diputar oleh mesin cuci.  Lalu satelah itu mambuang air bekas cucian dan mulai untuak mambilas pakaian nan alah di sabun tadi. Satelah itu mamasukkan pakaian ka tabung pengering untuak dikeringkan dan paralu diingek bahwa letak penutupnyo haruih sasuai dengan aturan agar indak merusak mesin cuci.


Kompor gas labiah disukoi dek koki profesional karano kamampuan untuak mampagadang jo mampaketek ukuran api sacaro instan labiah capek jo tapek.  Sadangkan kompor listrik maangek jo mandingin labiah lamo daripado kompor gas. hal itu mambuek kompor listrik labiah lambek dan labiah sulik untuak mangontrol suhu. bantuak nan dikutip dari Forbes. Kabatulan adenpun baru bana mamakai kompor listrik di rumah, nan sabalumnyo mamakai kompor gas. hal nan den rasoan adolah dari segi konsumsu energi, bantuaknyo kompor gas labiah irit dibandiangan jo kompor listrik. Karano manggunoan kompor listrik labiah banyak mamaraluan daya, jadi manggunoan kompor gas bisa dikecekan mahemat pangaluaran jangka panjang.


Manuruik ambo utak awak ko alah cukuik panek dan litak karano sehari-hari dari pagi sampai sore dihadok an jo mato pelajaran nan mambuek utak angek dan barasok. Antah itu pelajaran matematika, fisika, kimia, dan lain-lain. Mako dari itu katiko akan mandaftar eksul bisuak ko manuruik ambo sarancaknyo piliahlah ekskul nan mambuek mood  dan sumangaik maningkek. Kok dapek ekskul tu bisa sekalian mahilangan stres contohnyo ekskul-eksul di bidang olahraga. Selain mambuek sumangaik maningkek ekskul ko bisa lo maagiah manfaat kesehatan untuak tubuah awak. Ditambah lo sakolah awak terkenal dengan fasilitas olahraga nyo nan sangaik paten, megah, dan langkok. Sayang bana rasonyo manyio-nyiokannyo.


Partandingan sepakbola antaro Vietnam malawan Indonesia di Hanoi barakhir untuak kamanangan Vietnam. Kaduo tim sajak awal bamain tabukak dan saliang malakukan sarangan. Namun, Vietnam labiah dulu mancetak gol satalah umpan jauah pamain balakangnyo indak mampu diantisipasi dek pamain balakang Indonesia. Hal iko mambuek panyarang andalan Vietnam indak takawal dan sukses mancetak gol partamo di partandingan iko. Satalah gol itu, Indonesia mancubo untuak mangaja skor. Sayang para pamain Indonesia indak mampu mamanfaatkan paluang nan ado. Justru pado awal babak kaduo, Vietnam lah nan mampu manambah gol dan mampajauah kaunggulan ateh Indonesia. Barawal dari sipak pojok, panyarang andalan Vietnam lagi-lagi mancetak gol. Di siso waktu partandingan Indonesia taruih mancubo untuak mangaja skor. Namun, usaho itu indak barhasil sampai wasit maambuih pluit tando partandingan salasai. Skor akhir 2-0 untuak kaunggulan Vietnam. Hasil iko mambawo Vietnam lolos ka final piala AFF manantang pamanang di laga Malaysia lawan Thailand.


Satiok tanggal 27 Rajab di kalender Hijriyah, umat Muslim marayoan Hari Isra’ Mi’raj. Hari ko dirayoan untuak mamperingati peristiwa Isra’ Mi’raj Nabi Muhammad. Isra’ Mi’raj adolah peristiwa bapindahnyo Nabi Muhammad Saw dari Masjidil Haram ka Masjidil Aqsa, kemudian naiak ka langik noleh Makaikat Jibril. Peristiwa iko adolah salah satu mukjizat dari Nabi Muhammad Saw. Beliau pai dari Makkah ka Yerusalem dan naiak ka pangik manggunoan kendaraan nan namonyo Buroq. Buroq ko punyo kecepatan nan labiah capek dibandiang kecepatan cahayo. Waktu naiak ka langik Nabi Muhammad batamu jo Nabi-nabi terdahulu. Salain itu, di peristiwa Isra’ Mi’raj ko Nabi Muhammad manjapuik  perintah untuak malaksanoan Sholat Limo Waktu dalam sahari.


udang marupokan salah satu makanan lauik yang kayo aka nutrisi. dalam 85 gram udang matang, takanduang 84 kalori dan 20 gram protein. udang manganduang babagai macam mineral pantiang nan dibutuahan tubuah, kaya kalsium, magnesium, fosfor, kalium, jo zinc. salain itu, udang manganduang asam lemak omega 3 dan omega 6, anti oksidan jo yodium nan baiak untuak tubuah. nan manariknyo, kanduangan lemak nan ado di dalam udang ko tagolong randah. cangkang udang ko bisa di jadian oalahan nan namonyo chitosan. makonyo udang ko tamasuak makanan nan dianjuran katiko awak mangalami panyakik darah randah, karano kandungan yodium dari udang ko dapek maningkekan takanan darah awak.


Youtube musik sabanta lai akan ado fitur sarupo podcast nan dinamoi siniar. Jadi nan biasonyo Youtube tu labiah wak kenal dengan tontonan video nyo, kini dek mancaliak minat urang-urang mandanga an podcast kini ko tinggi nyo buek lo saroman itu. Hal iko pun dikonfirmasi langsuang dek Kapalo Podcasting Youtube, yaitu Kai Chuk baru-baruko. Beliau pun manambahan basonyo siniar ko bisa diakses jo akun Youtube non Premium dan bisa lo mandanga an siniar walaupun pangguno kalua dari Youtube atau mangunci ponsel.  Pokoknyo lah mirip bana jo spotify. Tapi sarupo jo Youtube Video non Premium, Youtube musik non Premium ko pun masih harus diselingi jo iklan.


Samakin bakambangnyo zaman samakin banyak macam kajahatan nan timbua. Salah cieknyo adolah panipuan. Panipuan adolah kahatan nan sangek marugian untuak urang nan di tipu. Banyak nan bisa ditipu takah pitih, barang dll. Nyatonyo kini alah banyak ibuk ibuk nan babalanjo online jo alikasi. Marujuah dari finance.detik.com ado kasus para ibuk ibuk nan di tpu. Ibuk ibuk ko korban panipuan PO atau pre-orden di online shop alek alek dapua. Produknyo adolah barang elektronik kabutuahan dapua yang sangek du sukoi ibuk ibuk. PO alek dapua ko di kalola dek Tita malalui komunikasi Whatsapp. Sampai 9 juni 2022 kapatang, tita masih dikabaan mailing. Mako dari itu sangek pantiang untuak tatap bahati-hati dalam balanjo online, karano banyak kasus panipuan mode iko.


Film laskar pelangi ko bacarito manganai kahidupan anak-anak di desa gantong, pulau belitung pado maso sakolahnyo. Diawali jo pambukaan sakolah di SD Muhammadiyah Gantong nan hanyo dihadiri 9 urang, Bapak harfan salaku kapalo sakola sempat ingin manyerah  dan manutuik sakolah, Namun bu muslimah sabagai salah satu pangajar di sd ko indak patah samangaik, inyo pun bainisiatif untuak mancari cieklai murid nan mandaftar. Hinggo pado akhirnyo, SD Muhammadiyah Gantong kadatangan duo siswa baru banamo harun jo lintang, yaitu siswa jo katarbatasan ekonomi namun kepintaran nyo nan lua biaso. Bu Muslimah alah mandedikasikan dirinyo sabagai guru dengan ikhlas taruih mananaman ajaran nan pantiang dalam kahidupan.


Maya alah manikah cukuik lamo dan mampunyoi anak ciek. Permasalahannyo kini kahiduik an maya jo pasangannyo sadang indak elok-elok se. Kareno maya maraso suami nyo tarlalu elok kasadoalah urang tamasuak padusi-padusi nan manjadi kawan inyo sampai kini. Manuruik maya indak ado kawan dakek antaro laki-laki jo padusi. Kalau memang kecek suami inyo indak ado parasaan tapi awak indak tau jo parasaan kawan padusi inyo. Memang batua pandapek maya, kareno urang nan setia indak sibuk mancari atau maagiah perhatian ka urang lain. Kareno awak alah barumah tanggo dan saharusnyo awak mancaliak perhatian dari pasangan awak daripado perhatian dari padusi lain di lua.


Bagi nan alah pernah bakunjuang ka Pantai Aia Manih tampek Batu Malin Kundang mungkin alah tau kalau ado transportasi wisata Oto ATV. Oto ATV (All Terain Vehicle) ko adolah kendaraan roda 4 saroman oto trail tapi nyo labiah ketek. Oto ATV ko acok basiliweran di pantai tu. Rami urang nan manyewo tu untuak sekedar bajalan-jalan sampai manikmati pemandangan di Pantai Aia Manih. Jadi bagi kalain nan panek dan maleh manulusuri pinggiran pantai dari ujuang ka ujuang atau bagi nan nio malinteh ka pulau di subarang pantai aia manih pas siang hari pas lauik sadang suruik bisa bana sewo oto ATV ko.


Liburan tahun baru tahun kini Susi pai mangunjungi salah satu tampek rancak nan ado di Pariaman. Inyo pai mamakai kereta untuak mancapai ka Pariaman. Susi dari daerah Aia Tawa, Kota Padang. Inyo pai jo kawan kos nyo baduo manaiki kereta. Didalam jadwal tiket online nan alah inyo pasan, kereta barangkek jam 7.15 pagi. Katiko jam alah manunjuakkan jam 07.00 Susi jo kawannyo alum barangkek juo dari kos. Dek jarak kos ka stasiun nan mambutuahan 15 minik kalau bajalan mambuek Susi labiah bagageh basiap-siap. Inyo baduo salasai basiap-siap jam 07.08 sahinggo mereka haruih balari bia indak tatingga kereta. Tapi malangnyo mereka talambek saminik, katiko alah tibo di stasiun kereta alah manutuikan pintunyo dan mulai bajalan. Mereka langsuang manyusul kereta jo naiak angkot arah ka stasiun salanjuiknyo. Sampailah distasiun Tabiang, untuangnyo kereta alum jalan sahinggo masih bisa masuak. Manunggu sekitar satu satangah jam Susi tibo di Pariaman.


Dihari hujan, den taraso lapa karano sajak pagi sampai sanjo kini den alum makan. Dek kini sadang ujan, den mamasan makanan via online di salah satu aplikasi nan banyak manyadioan pesan makanan anta ka alamat. Den mamasan nasi bungkuih samba ayam baka. Menu iko merupakan menu nasi bungkuih nan paliang den suko. Manunggu sekitar 20 minik akhianyo makanan den sampai diantaan. Den mamakan nasi bungkuih tu sambia manonton video lucu. Sampailah ka video lucu bana sampai den tasadak. Den maminum aia untuak mangurangi raso padeh nan kini sampai ka kerongkongan. Sudah itu, den baranti manonton sambia malanjuikan makan nasi bungkuih.


Kalau kalian kurang suko manonton partandingan sepakbola Indonesia, ayo tonton partandingan sepakbola di Inggris. Rabu bisuak Manchester United nan baru sajo kalah dari Arsenal, akan malawan Nottingham Forest di semifinal carabao cup. Partandingan iko akan sangaik manarik untuak ditonton karano babarapo hal. Bagi Manchester United partandingan iko sangaik pantiang demi manjago asa untuak maraiah juara satalah terakhir kali mereka rasokan tahun 2017. Kamanangan di partandingan bisuak akan mambawo ciek kaki mereka barado di final. Samantaro untuak Nottingham, partandingan iko punyo arti lain. Mereka baru sajo baliak ka kompetisi terateh di Inggris satalah sakian lamo. Iko adolah momentum untuak manjago kaparcayoan diri tim agar tim dapek basaiang di siso musim ko. Karano kaduo tim mampunyoi kapantiangan nan babeda, laga iko akan sangaik manarik untuak disaksikan.


Amak adolah salah saurang padusi badarah Minang nan santiang mamasak. Masakan Amak salalu manjadi favorit den. Salah satunyo sambalado cangkuak. Samanjak Dulu, Amak mancaritoan kalau satiok Amak mambuek sambalado cangkuak pasti den taruih batambuah makan. Pas ketek dulu, Amak mamasak sambalado cangkuak tanpa ado campuran, tapi kini Amak lah dapek resep baru sambalado cangkuak pakai ikan teri jo karupuak jangek. Sabana lamak rasonyo. Indak pernah rasonyo den tamuan sambalado cangkuak nan rasonyo salamak iko. Patang bana, katiko den pai baralek ka tampek saudara, kabatulan inyo mamasak sambalado cangkuak pulo. Tapi satalah den cubo, rasonyo masih jauah beda jo nan dibuek Amak. Masakan Amak emang tabaiak.


Olahraga waktu ketek nan acok dimainan adolah olahraga nan manggunoan bola. Antah itu olahraga bola sepak, bola basket, bola voli atau bulu tangkis. Untuak nan laki-laki labiah suko main bola sepak, sadangkan nan batino suko bola basket atau bulu tangkis. Sacaro umum pamainan olahrago ko bisa dimainan di lapangan sakolah sampai pai ka sawah dek alum puehnyo maindi sakolaj. Mambuek patandiangan jo kawan, mambuek pamainan manjadi sero. Dulu dek masih jarang hp jo tipi makonyo labiah bamain jo kawan di lua sampai dicarian amak dek alah sanjo alun jo pulang dek bamain. Kalau ditanyo sampai dulu cito-cito manjadi apo, rato-rato manjawek jadi pamain bole nan bisa maindi stadium bola nan gandang. Raso kompetitif nan timbua dek pamaian olahraga bisa mampaarek pakawanan sampai bisa baprestasi di bidang olahraga bola.


Saat hari liburan Andri pai ka kampuang tampek inyiak samo uwo nyo tingga. Mereka tingga dirumah nan masih babantuak rumah gadang namun dengan kondisi nan tarawek. Dirumah itu, Andri nan sadang bakaliliang rumah basuo ado ruangan nan indak dikunci. Andri pun masuk kadalam ruangan tasabuik. Disitu Andri banyak basuo sanjato tradisional nan alah lamo. Andri mangetahui jenis sanjato tasabuik dalam pelajarannnyo. Mancalaik barang nan unik tasabuik, Andri mananyokan takait sanjato tasabuik. Uwo pun manjelaskan labiah detail tentang sanjato tradisional nan banamo keris tasabuik. Sambia manunjuakkan bagaimano caro mamaciaknyo, caro mamakainyo dan sabagainyo.  Andri pun mampraktekan caro mamaciak keris tasabuik dengan hati-hati.


Namo den Windi Ayana Kenzie, aden biaso dipanggia Aya. Kini aden lah masuak kaleh 11 atai kaleh 2 SMA di salah ciek SMA nan ado di Kota tampek den tingga. aden tingga jo onek den karano amak samo apak den karajo di lua kota. Di sakola aden ikuik kaleh tambahan tari, karano den suko manari. Hobi tari ko lah ado dalam diri den dari ketek dimulai sangkek den TK. Kaluarga den mandukuang hobi den ko dan mamasuakan den ka sangga tari. Samanjak masuak sanggar den jadi tau kalau banyak janih tari. Disiko pulo den mangenal macam macam tari tradisional dan baraja manariannyo. Aden bisa dikecekan babakat pulo disiko, karano den acok ikuik lomba tari dan manang. Den aco pulo diminta maisi acara acara sakolah nan mambutuahan tari sabagai paisi acara takah acara parpisahan.


Ado kisah nan tatulih di Al Quran nan paliang wak suko yaitu kisah Ashabul Kahfi. Ashabul kahfi ko kisah pemuda-pemuda nan talalok sampai 300 tahun di dalam gua.  Pemuda-pemuda ko hiduik di zaman sabalun Nabi Muhammad, di nagari nan banamo Afsus. Nagari tu dipimpin oleh rajo nan kejamdan penyembah berhala. Rajo tu ndak sagan untuak mambunuah sia se ndak manuruik jo aturannyo. Karno takuik dibunuah oleh si rajo dek ndak nio manyambah berhala, akhirnyo pemuda-pemuda nan beriman ko pai darinagari tu untuak mandok ka gua untuak mampatahankan kaimanannyo. Di jalan inyo batamu jo anjiang nan akhirnyo ikuik jo pemuda-pemuda tu mandok di gua.


Kalau ndak nio kalah saat batandiang olahraga mako awak harus lo manyasuai an jo usaho nan awak lakukan. Latihan tiok hari, kompak sasamo tim, dan basungguah-sungguah dalam mawujudkan visi misi kalian dalam maraiah kemenangan. Awak nio jadi juara tapi usaho ndak gadang. Disuruah latihan maleh, ma lo ka mungkin ka manang. Sadangkan urang nan alah tunggak tunggik latihan tanpa lelah masih ado juo kamungkinan untuak kalah, apo lai kalau kalian nan kurang persiapan. Mako dari itu marilah samo-samo kito semangat. Kumpua an semangat kalian sadonyo untuak maraiah kemenangan nan diharok an. Pacayo lah kalian sadonyo basonyo usaho ndak akan mahianati hasil.


UMKM marupokan kegiatan atau usaho bisnis yang dijalankan oleh sebuah individu, rumah tangga, ataupun badan usaho ketek. UMKM adalah singkatan dari usaha kecil, mikro, dan menengah. Sabalumnyo UMKM diatur dalam Undang-undang No. 20 tahun 2008, kemudian diatur dalam PP No. 7 tahun 2021 tentang kemudahan, perlindungan, dan pemberdayaan koperasi dan usaho mikro, ketek, dan manangah atau yang acok disabuik PP UMKM. UMKM yang ado di Indonesia jumlahnyo taruik batambah dan samakin berkembang. Salain itu, Menteri Koperasi dan UMKM mangatokan sabanyak 19 juta UMKM di Indonesia alah masuak ka ekosistem digital hinggo Mei 2022. Iko berarti alah samakin banyak pelaku UMKM yang dapek memanfaatkan teknologi digital untuak mandukuang bisnisnyo.


Mush'ab bin Umair adolah salah satu sahabat nabi.  Mush'ab diangkek dek nabi sabagai duta Islam pertamo dan dikirim ka Yatsrib, Madinah, untuak manjadian kota tu sabagai tujuan hijrah. Tapi sayangnyo, Mush'ab harus manjadi salah satu korban dalam Perang Uhud. Mush'ab dibunuah dek Ibnu Qami'ah al-Laitsi. Ibnu Qami'ah menyarang Mush'ab dengan memotong tangan kanannyo saat mamacik panjinyo. Katiko Mush'ab mancubo mamindahan panjinyo ka tangan kirinyo, ibnu mamutuih tangak kirinyo, dan katiko dilatak an ka dado Mush'ab, Ibnu pun manikam dadonyo manggunoan tombah sahinggo Mush'ab pun ndak badayo sampai akhirnyo maningga. Jenazah mash'ab pun dimakamkan dek saudaranyo Abu Ar-Rum bin Umair, Amir bin Rabi'ah, dan Suwaibith bin Sa'ad.


Virat kohli adolah salah satu olahragawan favorit ambo, inyo adolah pamain kriket internasional yang kini baposisi sebagai kapten di tim nasional india. Kohli adolah salah satu atlet yang paliang terkenal bana di dunia oleh ESPN. Ambo manjadian inyo sabagai olahragawan favorit kareno salain pamainan yang bagus dan manjadi kapten yang hebat. Bantuak rupo dari virat kohli ko mambuek jantuan padusi babungo, tampan, bakumis, senyum manawan, alis mukonyo taba. Ancak bana soalnyo inyo manis juo jadi ambo indak bosan mancaliak inyo. Virat kohli tamasuak pamain yang sukses. Bisa dicaliak dan dipakiroan kakayoan virat yang fantastis. Virat adolah kapten tim di nasional india.


Kaum Nabi Luth adolah sakalompok urang nan hiduik di kota Sodom, nan talatak di lambah Jordan. Mereka dikenal dengan kalakuannyo nan buruak dan kamasksiatan tarutamo dalam hal seks jo sasamo jenis. Nabi Luth adolah seorang Nabi nan diagiah tugas oleh Allah SWT untuak maagiah peringatan ka kaum Sodom tentang kamungkaran nan mereka lakukan dan mamintak mereka untuak batobat. Namun, kaum Nabi Luth ndak nio mandanga nasihatnyo dan justru mausia Nabi Luth dari kota mereka. Kisah ko dicaritoan dalam Al Quran, tentang azab nan diagiah Allah ka kaum Nabi Luth nan ingkar. Allah manurunkan hujan meteor ka negeri sodom sabagai azab untuak ka kaum sodom nan ndak nio mandanga ajaran Nabi Luth.


Di dunia industri kini alah cukuik banyak mamakai robot sabagai alek untuak mampermudah segala kegiatannya. Sabut saja seperti perusahaan nan mamproduksi kendaraan contohnyo motor atau mobil. Robot industri iko biasonyo digunakan untuak mampermudah segala pekerjaan nan dianggap baat, taus baulang dan babahaya.  Selain itu robot iko jugo biasonyo diletakkan pada posisi di mana bidang tasebut mangharuskan untuak bekerja capek dan akurat. Robot industri digunakan untuak bekerja sacaro capek sahinggo hasil dapek Diraih sacaro maksimal. Robot industri iko dapek malakukan kegiatannyo seperti bagaimana manusia malakukannyo seperti merakit pada gerakan tatentu Namun kelebihannyo adalah robot indak baesiko tinggi tahadap kecelakaan kerja.


Kalau kalian punyo masalah tu hadapi, jan di ilak an. Samakin kalian ma ilak mako akan samakin lamo lo kalian ma angai masalah tu. Sarupo kawan ambo nan sampai kini dibuek stres karano masalah nan samo, yaitu tajebak dalam hubuangan nan ndak sehat jo pacarnyo. Alah baribu-ribu kali ambo kecek an dan manyuruahnyo untuak manyudahi hubuangan jo pacarnyo tu tapi emang dasar mada dan tangka bana sampai kini ndak pernah mandanga an kecek urang. Untuak kalian sadonyo jan pernah maniru apo nan kawan ambo ko lakukan. Tingga an se sesuatu nan mambuek kalian stres tu, mako hiduik kalian akan salamaik.


Malansia dari Academy of Nutrition and Dietetics, cokelat bisa mampalambek laju pangosongan paruik dan mambuek LES roleks. LES adolah otot yang babantuak takah katup yang manjango isi paruiksupayo indak mangalia mundur ka karongkongan. Katiko otot ko rileks, asam lambuang dapek manggarik naiak ka karongkongan dan mangiritasi jariangan sansitif di karongkongan. Coklat ko jugo manganduang methylxanthine, yang adolah zat alami yang marangsang jantuang saralo malamahan jariangan otot polos. Methylxanthine bisa mambuek LES rileks sahinggo manciptoan labiah banyak paluang bagi asam lambuang untuak malukoi karongkongan. Karano itu awak paralu manjago takaren minum coklat untuak manjago kasehatan tarutamo untuak awak nan mandarito panyakik asam lambuang.


Kini banyak juo anak mudo yang manjadi mandaki gunuang ko hobby. Sabalum awak mandaki, tantu banyak persiapan yang paralu awak ketahui apolai untuk pamula. Paralu bana persiapan untuak untuak kaamana dan kasalamaik an pandaki salamo batahan hiduik di gunuang. Hal nan penting juo untuak awak tau mancek lokasi dan cuaco di lokasi tasabuik. Kareno indak mungkin awak malakuan parjalanan dalam kondisi cuaco buruak kareno akan samakin baresiko. Pertimbangkanlah katiko awak nio pai tu, kalau cuaco buruak labiah elok awak pai di hari nan labiah ancak. Untuak itu jan lupo mancek cuaco di lokasi pendakian kalian nan nio mandaki untuak manghindari hal yang indak di inginkan.


Restoran bukik palayanan disabuik juo BUPE  tampek makan di dakek BSD yang cocok dikunjuangi jo keluargo besar awak. Mancaliak rekomendasi tampek makan di interner mato awak tatuju ka restoran ko soalnyo keceknyo tampeknyo asri bana dan cocok untuak didatangi basamo jo keluargo besar. Untuang lah ambo mancaliak rekomendasi dulu sabalum mamutuskan untuak nio makan kama, soalnyo ambo sanang bisa pai kasiko. Restoran BUPE ko pas awak masuak patamo kali langsuang disambuik jo Kawasan yang sajuik banyak papohonan, rasonyo bantuak dirumah-rumah padesaan bantuak lagi dirumah warga tampek ruangan-ruangan nyo. Urang yang kasiko selain disambuik jo rerimbunan pohon samo akan marasoan raso didakek sungai soalnyo ado suaro gemercik aia dari kolam ikan. Untuak makanannyo pun ndak paralu diragukan lai urang yang kasiko pun banyak, ambo se sanang bana bisa kasiko. Makan sambia menikmati pemandangannyo baraso awak kini lagi di kampuang nan sajuak.


Makanan ringan untuak dicemil jo awak yang sadang naiak daun kini adolah karipiak buah. Buah yang biasonyo awak makan dalam bantuak asli dan masih segar kini diolah manyarupoi karipiak dan tekstur nyo pun dibilang samolah jo karipiak soalnyo indak lembut lai buah ko do tapi badaruak. Cemilan buah ko banyak disukoi urang soalnyo dari bantuak nyo se awak tatarik mambali nyo. Mancaliak karipiak buah saraso awak lagi makan buah dengan versi lain. Untuak yang nio mancuboan raso baru dari buah ko yang alah jadi karipiak buliah untuak mambali karipiak buah ko lai lamak jo ma, indak kan manyasa mambali nyo cuboan se lah dulu baru tau baa rasonyo.


Kegitan rutin keagamaan di sakolah kota Padang memang ndak hanyo mambaco asmaul husna sabalum baraja sajo. Sakali saminggu satiok hari Jumat pagi sabalum dimulainyo proses baraja mangaja sakolah-sakolah di kota Padang rutin mangadokan acara Kultum (Kuliah Tujuh Minik). Sabalum acara ko dimulai para siswa-siswi berserta guru-guru akan dihimabau untuak bakumpua di lapangan sakolah. Siswa-siswi babaris sasuai jo kelasnyo masiang-masiang. Untuk penyelenggara kultum biasonyo digilir dari kelas per kelas. Jadi sado kelas akan dapek giliran untuak tampil. Rangkaian acara ko terdiri dari pembacaan saritilawah dan terjemahan, pidato singkek, serta hiburan bernuansa islam. Setelah salasai acara barulah siswa-siswi diperkenankan untuak masuak ka kelas.


Mansyukuri sagalo rahmat nan diagiah oleh Allah adolah suatu keharusan bagi satiok umat muslim. Bagitupun dengan manghargoi makanan. Katiko mandapati rezeki barupo makanan hendaklah salalu bado'a sabagai bantuak syukur ateh rahmat nan alah diagiah. Lalu, mansyukuri dengan hati nan tulus kapado Allah SWT kalau sagalo nan ado kini barasal dari Allah. Katigo, basyukur malalui perbuatan yaitu dengan mangamalkan anggota tubuh untuak malakukan hal-hal positif nan dianjurkan oleh agamo sabagai bantuak dari raso syukur ateh nikmat nan alah dibarikan sahinggo dapek bamanfaat contohnyo mansyukuri nikmat dengan mato yaitu dengan caro manghindari hal-hal maksiat, lidah nan digunokan sabagai bantuak syukur yaitu dengan caro mangupkan kato-kato syukur dan pujian kapado Allah.


Caro mambuek kacimuih, camilan khas dharmasraya ko cukuik mudah. pasaran kacimuih sangaiklah murah hanyo bakisar 3rb-10rb sajo tagantuang banyaknyo. Salain haragonyo nan murah, kacimuih juo bagizi karano manganduang vitamin c, serat, magnesium, sarato lemak. Bahan-bahan untuak mambueknyo pun bisa ditamui di lapau dakek rumah, yaitu sakilo kapelo, salembar daun pandan, sasendok teh garam, aia untuak mangkukuih. Dan siapan bahan taburannyo yaitu, ciek karambia, 5 sdm gulo pasia, saketek garam. Caro mambueknyo, kubak kapelo tu paruik. Satalah tu tambahan garam jo daun pandan, kukuih salamo kurang labiah sapuluah minik. Angkek dari kukusan. Salanjuiknyo mambuek bahan taburan campuan sado bahan manjadi ciek. Tata kapelo nan alah dikukuih tadi tu tabuaan karambia diatehnyo. Kacimuih siap disajian


Acara yasinan nan biaso Dinda hadiri adolah kegiatan rutin mingguan nan salalu inyo tunggu. Minggu kini, acara keagamaan iko balangsuang di rumah Dinda. Anggota yasinan tadiri sabanyak 40 urang. Kebanyakan adolah amak-amak, tapi sakitar 10 urang adolah anak gadih umua 20-an. Acara nan balangsung di hari minggu iko mamakan waktu sakitar 45 minik untuak mambaco ayat suci Al-Qur’an juz 30 dan surek Yasin. Dipandu jo Al-Qur’an dan buku yasin untuak urang nan alum hafal bacaannyo. Acara iko, dimulai jo pembacaan do’a talabiah dahulu. Satalah tu dilanjuikan jo pembacaan ayat-ayat pendek dari surat Ad-Dhuha sampai Al-Ikhlas. Pembacaan nan sacaro basamo-samo manghasilkan volume suaro nan cukuik kancang sahinggo urang dilua rumah pun dapek mandanganyo.


Urang yang suko makan-makanan presto paralu bana slow cooker atau panci presto. Panci presto ko mambuek masakan awak labiah lambek masak nyo tapi indak mailang an raso dari bumbu yang ado pada makanan awak dan makanan pun lambuik nyo pas ndak jarang lo ado yang capek mamasak nyo. Caro manggunoan nyo patamo tu awak caliak panci presto awak ko ado penyok apo indak, setelah itu sasuaikan jumlah takaran, awak bisa juo mengatur wakatu mamasak dan mengatur suhu nyo juo. Jan bukak panci presto ko sabalum masak jadi bia an se lah jan dibukak panci salamo awak mamasak. Bak itu lah caro awak kalau nio pakai panci presto.


Pencemaran di lauik mambeuk makanan seafood nan wak makan tu tercemar lo. Contohnyo tajadi di Taluak Jakarta. Daerah parairan ko kironyo tacemar oleh logam barek dan senyawa kimia babahayo salah satunyo merkuri. Kanduangan merkuri ko kironyo ditemukan lo dalam kerang hijau hasil tangkok di Taluak Jakarta. Kerang hijau emang bisa manyerap logam barek dalam konsentrasi nan tinggi, sahinggo waktu diteliti kerang hijau dari Teluk Jakarta konsentrasinyo bisa mancapai 40 mg/kg labiah. Padohal batas wajar merkuri nan buliah wak konsumsi itu cuman 1 mg/kg. Iko manunjuakan kalau kadar merkuri dalam kerang hijau dari Teluk Jakarta 40 kali labiah tinggi dari nan sahrusnyo wak konsumsi.


Ketoprak adolah makanan nan paliang acok ambo bali. Sajak tahun 2019 ambo suko bana makan ketoprak karano ambo panyuko kuah kacang. tapi ketoprak ko bamacam lo kadang, ado nan toge diabuih ado lo nan indak di abuih. Dari dulu ambo suko ketoprak nan togenyo di abuih karano taraso lebih manusiawi rasonyo makan toge yang alah baabuih tu. Salain labiah lamak, toge nan diabuih tu lebih manyehatkan pulo, karano zat yang ado di dalam toge tadi hilang katiko diabuih. cieklai, alau dapek kuah kacangnyo tu aluih karano salain ndak mambueknyo nyangkuik digigi, tampilannyo nampak labiah rancak dan taliek lamak pulo untuak dimakan.


Salain tali skipping, alat olahraga lain nan mudah untuak kito bawo ka mano pun adolah dumbbell. Dumbbell adolah alat olahraga nan dipakai untuak latihan baban. Walaupun biaso digunokan untuak latihan angkek baban, tapi dumbbell ko mampunyoi ukuran nan ketek. Bisa dikatokan alat iko adolah versi keteknyo dari alat angkek baban nan ado di tampek fitness. Ukurannyo nan ketek mamungkinkan alat iko untuak dibawo ka mano pun kito pai. Alat iko akan tamuek jikok kito latakkan di dalam tas. Namun karano babannyo nan cukuik barek, alat iko pun bisa dilatakkan di dalam jok onda atau di bagasi oto kito. Alat iko mampunyoi barek sakitar 0,5 kg sampai 1 kg.


Prambors adolah salah satu jaringan radio nan ditujukan untuak kawula mudo di Indonesia. Prambors mampunyoi namo langkok Prambors Rasisonia. Namo itu mampunyoi arti. Prambors marupokan singkatan dari Prambanan, Mendut, Borobudur, dan sakitarnyo. Samantaro Rasisonia marupokan singkatan dari radio siaran sosial niaga. Prambors mulonyo diriintis dek sakalompok anak mudo nan barasal dari jakarta Pusat. Sakalompok anak mudo itu tingga di jalan Prambanan, Borobudur, Mendut, dan sakitarnyo. Namo jalan itu kamudian disingkek dan dijadikan namo bagi jaringan radio iko. Prambors partamo kali barubah manjadi PT pado tahun 1970. Hal iko disababkan karano adonyo aturan baru dari pamarintah nan mawajibkan satiok radio babadan hukum harus babantuak perseroan tabateh (PT).


Manuruik ambo makan seafood ko memang agak maha saketek tapi pas juo karena kandungan dari makanan seafood ko elok bagi tubuh awak. Untuak yang sehari-hari nyo makan yang itu-itu se, sabananyo bagus juo lah makan seafood  ko bagi tubuah awak. Sakali-kali buliah la awak bali makanan seafood walaupun agak maha, manfaat seafood bagi awak manuruik para ahli berbagai macam nutrisi diantaranyo adolah protein dan seng. Kaduo nutrisi ko bermanfaat untuak memperlambat proses degenerasi tulang dan menguatkan sandi.  Kandungan omega 3 nyo pun bagi organ penglihatan awak. Makan seafood pun lamak bana, mulai dari udang, kapitiang, cumi, ikan dan lain-lain nyo.


Barito kini tentang dampak positif teknologi, informasi jo komunikasi di daerah digital. Barito iko manerangan baa teknologi ko bapangaruh juo sacaro positif di kalangan masyarakat yang dima dengan adonyo teknologi ko mamparmudah karajo urang dan labiah praktis dan indak banyak mambuang wakatu. Misal bantuak mampalajari baa caronyo manggunoan dompet digital atau aplikasi-aplikasi berbasis digital nan lainnyo. Kareno kini urang alah banyak jo batransaksi sacaro online, kini juo awak indak paralu ka atm untuak mantrasfer tapi bisa mamakai aplikasi bantuak, Gopay, Ovo, Dana, atau m-banking lainnyo. Untuak itu kalian nan alun pakai iko, pakailah dan rasoan baa inyo mamparmudah transaksi awak.


Liburan semester ko Salsa liburan ka Bali jo keluarga inyo. Alah lamo bana inyo indak pernah liburan jo keluarga langkoknyo. Sananyo iko liburan mendadak se karno dapek tiket dan panginapan murah karno masih pandemi. Di Bali Salsa main-main ka pantai Kuta dan sempat lo pai ka Nusa Penida. Salsa pun mancuboan kuliner di Bali. Salah satunyo inyo mancubo makan di restoran seafood nan terkernal di Bali. Di restoran tu wak bisa mamiliah jenis seafood dan bara banyak nyo. Awak bisa lo piliah seafoodnyo nio dimasak jadi a. Salsa miliah untuak mambali cumi-cumi , udang, jo ikan kakap. Rasonyo lamak ditambuah tampek makan nyo ado di tapi pantai, samakin taraso lamak makan jadinyo.


Salah satu laptop nan banyak dicari dek mahasiswa adolah laptop nan bamerek lenovo. Lenovo mampunyoi laptop nan murah, tapi mampunyoi spesifikasi nan cukuik tinggi. Salah satu laptop lenovo nan mampunyoi hargo murah, tapi spesfikasinyo tinggi adolah sereis IdealPad 5i. Laptop series iko mampunyoi hargo kisaran 7 sampai 10 juta rupiah. Dengan hargo 7 sampai 10 juta, laptop series iko mampunyoi processor intelcore i5. Salanjuiknyo laptop iko dilengkapi dengan RAM 8 GB dan SSD 512 GB. Kamudian VGA dari laptop series ko adolah NVIDIA Geforce MX 450 2 GB. Laptop iko pun mampunyoi layar nan cukuik gadang, yaitu 14 inci. Nan manarik laptop series iko mampunyoi sensor sidik jari di tombol on


Berolahraga indak harus selalu identik jo kegiatan-kegiatan barek dan kardio intens. Basapeda santai bisa manjadi salah satu pilihan bagi yang nio olahraga tapi indak nio taraso bareknyo olahraga. Apolai jikok basapeda basamo jo kawan dan keluarga, indak akan taraso paneknyo. Basapeda indak lo harus maluangkan waktu khusus untuak baolahraga. Bisa juo disambia, misalnyo jikok ado paralu nan dakek-dakek rumah atau disekitaran kawasan tampek tingga bisa pai pakai sapeda daripado pakai motor. Selain bisa untuak olahraga, baraliah ka sapeda bisa pulo manjago lingkuangan awak dan mangurangi polusi dari asok kendaraan, hemat pulo panggunoan bahan baka. Marilah kito baraliah ka transportasi nan ramah lingkuangan.


Mambuek asam padeh nan terkenal di Sumatera Barat tu indak sapayah nan dipikian kironyo do. Indak paralu pai ka ampera atau rumah makan lai. Kini dapek dibuek dirumah jo caro nan gampang dari rumah. Tahap partamo nan paralu dilakuan yaitu menyiapan ikan tongkol nan alah dibarasihan jo dikarek-karek sudah tu agiah jeruk nipis. Kaduo, siapkan bumbu haluih seperti lado, bawang merah, bawang putih, sipodeh, garam, dama. Lalu angekan minyak sacukuiknyo untuak manumis bumbu haluih. Sudah itu, tambahan aia jo rempah-rempah nan dibutuhan takah daun kunyik,daun salam, asam kandih. Tahap akhir masukan ikan sampai kuah tasusuik. Akhirnyo asam padeh siap dinikmati.


Saluang adolah salah satu alek musik tradisional nan berasal dari Sumatera Barat. Alek iko biasonyo tabuek dari bambu tipis atau  Talang. Saluang berbentuk panjang sekitar 40 sampai 60 cm di mano terdapek lubang di ujung nan berdiamater sekitar 3 sampai 4 cm untuak  mangeluarkan suaro. Salain itu terdapek bagian nan diruncingkan sekitar 45 derajat sasuai dengan katebalan bambu sabagai tampek untuak  maniup atau sumber angin. Alek iko marupokan alek musik tiup di mano terdapek ampek lubang kecil untuak  manghasilkan suara nan indah jo garis tengah sekitar 0,5 cm. Alek musik nan masih sering digunukan di Sumatera Barat iko dapek dimainkan  dan manghasilkan suaro nan indah jika alah  mangerti tentang  teknik dalam mamainkannya.


Urang nan kalau alah hubungan bakawannyo dakek pasti nio juo manjadi sahabat. Ado babarapo faktor pandukuang juo yang mambuek awak jo kawan awak dakek. Barikuik caro manjalin hubungan bakawan supayo samakin dakek bahkan bisa manjadi sahabat. Patamo awak bisa maluangkan wakatu basamo, kaduo awak indak malu untuak babagi suka jo duka jadi awak bisa mamulai tabukak dan jujur, katigo cari tau kesamaan awak, siap tu manjadi pandanga yang elok nio itu inyo ka awak atau awak ka inyo, siap tu jadilah diri awak surang, siap tu jan mambadingkan kawan awak jo kawan lamo awak. Kareno yang namonyo awak bakawan pasti sabalumnyo ado juo urang nan alah dulu awak tamui.


Salamo 2 bulan baraja Tari Saman akhirnyo Melati bahasial juo mempelajarinyo dan kini inyo alah bisa manarikan Tari Saman di Acaro Sakolah. Sakolah melati maadoan acara pertunjukan seni dan melati maikuik an grup Tari Saman. Tari saman ko populer bana indak di Indonesia se bahkan di akui di lua nagari. Gerakan tari saman ko cukuik sulik karena paralu kecepatan jo akurasi dan kekompakan dari grup tari saman. Tari saman marupokan tari tradisional yang barasa dari Aceh. Untuang se melati dan kawan-kawan grup tari saman bahasial menunjukan Tari saman di acaro sakolah ko. Melati bangga jo kekompakan grup inyo dalam pertunjukan Tari Saman ko.


Fina ndak suko makan kapitiang dek trauma jo kajadian maso keteknyo. Waktu itu ama Fina mambali kapitiang hiduik untuak dimasak di rumah. Kapitiang nyo gadang-gadang tapi Fina ndak ingek apo jenis kapitiang nan dibali ama nyo waktu itu. Itu patamo kali Fina mancaliak kapitiang sacaro langsuang. Karno sanang mancaliak kapitiang, Fina iseng manolongan amaknyo masak kapitiang. Waktu ka mambarasiahan kapitiang, Fina mambuka tali nan maikek capit kapitiang kironyo tangan Fina dicapit jo kapitiang. Fina nan takajuik langsuang manangih. Untuang ndak baa tangan Fina. Tapi dek kajadian itu Fina jadi takuik jo kapitiang dan ndak nio makan kapitiang. Inyo maanggap kalau kapitiang tu hewan nan jaek.


Ado babarapo alat olahraga nan praktis nan bisa dipakai di rumah. Nan partamo tali skipping, biasonyo dipakai untuak lompat tali. Kaduo ado namonyo Dumbbell, yang bisaonyo digunoan untuak alat beban maningkek an massa otot. Katigo namonyo Kettlebell biasonyo digunoan untuak malatih bagian badan bagian ateh bantuak langan, pungguang, sampai kaki. Salanjuiknyo ado Matras Yoga, nan baguno untuak alas olahraga yoga atau mangurangi cedera akibek kaki atau tangan nan tapalancia. Dan nan tarakhir ado namonyo Elliptical, adolah alat nan multifungsi yang bisa digunoan untuak treadmill, sapeda, dan stepper. Contoh di ateh adolah sabagian ketek contoh nan bisa manjadian olahraga di rumah manjadi mudah dilakuan.


Ambo sarankan kapado kalian sadonyo basonyo awak harus selalu manyiapan diri dan keluarga dalam mahadok i bencana. Awak harus buek rencana darurat jo keluarga. Misalkan kalau tajadi gampo apo nan harus wak lakukan kalau sadang di rumah. Apokah kalua dari rumah atau manyalamek an diri dengan balinduang di bawah meja nan kokoh. Ditambah lo kalau ado isu tsunami. Awak harus manantuan kama tampek mangungsi dan jalan ma nan harus ditampuah. Apokah ka rumah keluarga atau cukuik balinduang ka tampek aman sarupo gedung tinggi nan ado disekitar tampek tingga wak. Abis tu tu kok saat kejadian awak sadang ndak barado di rumah tantuan lo dima titiak kumpua wak untuak saliang basuo. Pacayo lah dengan kalian mampasiapkan hal iko sangaik baguno bagi kalian di saat bencana tajadi.


Vania sabagai senio di ekskul Bola Voli sakolahan inyo maraso lawak bana mancaliak adiak-adiak nan baru ikuik ka ekskul ko. Baa ka indak, urang tu bisa malempa bola tapi wakatu teknik passing nyo indak bisa. Ado yang mangecek an takuik, alun kanai tangan alah takuik se. Vania ajaan lah ka adiak-adiak tu baa caro passing yang elok. Langkah patamo ambiak posisi tagak, kaduo randahan lutuik sampai barek badan batumpu pado ujuang kaki bagian depan, katigo posisikan langan didepan badan, siap tu ranggangan jari-jari dan talapak tangan sampai manyarupoi mangkuak diateh wajah, siap tu fokuskan pandangan ka arah datang nyo bola.


Standar untuak manjadi olahragawan favorit rasonyo bisa dikecek an katiko olahrawagan tu manjadi pusat perhatian katiko inyo mandapek an posisi juara di sabuah kompetensi. Ditambah kalau inyo mampunyoi paras muko nan rancak. Skill yang dicaliak an di babagai kompetensi indak lapeh dari faktor olahraga nan di takuninyo. Indonesia bisa dikecek an urang-urang nyo suko jo olahraga bola sepak ciek samo bulu tangkis. Makonyo olahraga nan manjadi primadona ko mamunculan banyaknyo atlet nan manjadi favorit masyarakat. Sampai-sampai olahragawan ko manjadi urang nan bapangaruah banyak, dapek diliek banyak nan manjadi bintang iklan, model sampai bintang film dek popularitasnyo nan tinggi. Sadonyo itu dek banyak urang nan mangidolan para olahragawan kini.


Ado beberapo tips dari ambo supayo ndak nampak bana udiak awak dek urang katiko naiak MRT. Tips nyo antaro lain nan pertamo, pastikan kalian alah ado e-money, kartu Single Trip Ticket (STT) atau Multi Trip Ticket (MTT). Kalian bisa bali di stasiun di loket MRT. Kaduo, cek rute perjalanan untuak tahu stasiun nan tadakek dari lokasi tujuan untuak mahimaik wakatu supayo stasiun tampek kalian turun tu ndak talampau jauah dari lokasi tujuan kalian. Nan katigo, pas kalian ka naiak kereta tu jan tasasak rubu pas nio naiak nyo. Dulu an urang nan turun talabiah dahulu. Kurang labiah itu lah nan paralu kalian tau katiko naiak MRT.


Kawan-kawan alah ado nan pernah bakunjuang ka Nagari Pematang Sei Baru, Asahan, Sumatera Utara, alun? Pas liburan semester tahun 2016, den diajak dek etek den pai balibur ka salah ciek rumah kawannyo nan ado di daerah tasabuik. Bisuaknyo satalah kami sampai di sinan, kami langsuang diajak ka Kampuang nalayan untuak mancari kerang basamo warga lainnyo sampai ka tangah lauik. Sabalum barangkek, den alah manyiapan paralatan barupo embe, saruang tangan, kaus kaki, mamakai pakaian nan tatuituik dan mambaok topi karano cuaca sadang tariak bana. Tibo di sinan, den naiak ka kapa nalayan manuju Beting Kerang, Sasampainyo di sinan, kami turun dari kapa nan aianyo waktu sampai sapinggang den. Den mulai mangumpuaan kerang nan gadang-gadang. Aden n=dan kawan nan lainnyo baru baliak dari sinan katiko aia baliak pasang.


Pernah ndak sih kalian perhatian rumah adat nan ado di Indonesia tu punyo kesamaan apo se? Mungkin dek ambo suko penasaran jadi ambo cubo peratian. Nyatonyo setelah ambo amati dan paratian ternyato banyak rumah adat Indonesia nan mamiliki janjang dan tanah kosong di bawahnyo. Biasonyo urang sabuik dengan sebutan rumah pangguang. Manuruik ambo, fenomena ko membuktikan zaman dulu tu masih banyak bana binatang-binatang buas nan masih suko bakaliaran dengan bebasnyo sahinggo untuak malindungi diri dari serangan biantang tu nenek-nenek moyang awak mambuek rumah adat khas daerah masiang-masiang dengan maninggikan rumah mereka. Salah satu caro untuak maninggikan rumah pado saat itu adolah dengan caro mambuek pangguang di bawahnyo. tapi iko pendapat pribadi ambo, kalau salah tolong dimaafkan.


Kisah nabi daud jo jalut yang mampunyoi hikmah dalam kisahnyo. Nabi daud ikuik perang yang pado saaik itu thalut yang manjadi pamimpin. Thalut manguji kedispilinan satiok bala tentaranyo tapi banyak yang indak patuah tapi ado babarapo yang patuah tamasuak nabi daud. Katiko ditampek perang banyak pasukan thalut yang takuik malawan musuh. Pamimpin musuh banamo jalut yang terkenal pambarani dan hebaik bataruang. Banyaknyo tantara jalut mambuek thalut ragu dan takuik, tapi inyo tetap maju untuak bajuang apo nan manjadi hak milik. Manuruik ambo iko bisa manjadi contoh yang elok untuak awak dari kisah ko, ado caro nan pasti diaagiah Allah kalau awak batawakal. Pas itu nabi daud malawan manggunoan katapel.


Pas waktu gampo malando kota Padang ado isu nan ndak lamak nan mancuat. Ado nan mangecek an basonyo aaa lauik lah suruik dan itu marupokan patando tsunami ka tibo. Dek rumah ambo adolah zona merah tsunami jadi kami basigageh untuak mampasiapkan diri untuak mangungsi ka tampek nan labiah tinggi. Dengan sigap nyo amak ambo langsuang ma ambiak sado berkas penting dalam ciek tampek nan alah disiapkan dari jauah hari.. Memang iko adolah hal nan dilakukan dek amak ambo sabagi pelajaran dari pengalaman mahadok i bencana sabalum-sabalumnyo. Jadi katiko bencana datang ndak paralu hilia mudiak mambuang wakatu hanyo untuak mangumpuan dokumen-dokumen penting ataupun harato bando nan baharago.


Winda marupakan mahasiswa semester akhir dan kini inyo sadang kerja part time di salah ciek Cafe sahinggo inyo alah mamiliki uang bulanan tambahan. Satelah takumpua sakitar 20 juta selama inyo bakuliah dari semester 1 Kini ado teman  Winda nan manawarkan handphone bamerek Apple kapadonyo namun keadaan handphone tasabuik bukan baru malainkan bakeh pemakaian temannyo selama 3 bulan. Saat itu teman bisa ingin manjual handphone karano inyo ingin mangupgrade jenis handphonenya. Mandengar itu  Winda pun tatarik untuak mambali handphone bekas pemakaian temannya.  Winda maraso  handphone nan sadang  dipakai temannyo saat iko dan ditawarkan kapadonyo  masih bagus karano inyo dapek marawatnyo salamo ini. Namun sabelum Winda malakukan pembayaran dengan temannyo sakitar 8 juta inyo mancaliak dan manganalisis  kondisi handphone tasabuik. Satelah manuruiknyo masih cocok dan cukuik available dengan harga nan inyo tawarkan  Winda pun malakukan pembayaran dengan temannya.


Jan gampang bana takicuah jo bujuak rayu urang untuak malatak an modal di usahonyo. Ndak ciek duo kasus urang nan rugi dek gara-gara tatipu jo kawan bisnisnyo. Baniek ka mananam modal ka usaho urang supayo punyo pendapatan pasif tapi ruponyo malah tagarubuak surang. Harus caliak bana ba a urang nan maajak awak untuak karajo samo tu. Apokah urangnyo amanah apo ndak, perusahaannyo terdaftar apo ndak, dan lain-lain. Muluik urang ko kalau mambujuak tu tantu manih, tapi beko lamak se nyo mailang lai. Tu beko resiko nyo awak surang nan mananguuang. Jadi jan namuah di pabodoh-bodoh dek urang. Awak harus cadiak dalam batindak.


Sanjato tradisional yang mampunyoi banyak makna salah satunyo barasa dari daerah Aceh yang banamo Rencong/Rincoeng/Rinjoeng. Sanjato rencong ko alah ado pado maso kesultanan islam sakitari abad ke-13. Masyarakat aceh manggunoan rencong sebagai sanjato untuak malawan penjajah portugis dan belanda. Manuruik masyarakat aceh sanjato ko marupokan simbol keberanaian, keperkasaan, pertahanan diri, jo perjuangan masyarakat Aceh dari maso ka maso. Jadi, sanjato tradisional banamo rencong dari Aceh ko bagitu banyak makna yang samo makasuik nyo. Rencong kalau dipacik pas bana gagang untuak awak mamacik nyo dan ujuang rencong ko agak malangkuang yang bagian ujuang nyo se. Sanjato yang bernilai bana bagi kemajuan masyarakat Aceh pado maso penjajahan.


Mamasak adolah kegiatan nan pasti dilakukan satiok hari dek sadoalahnyo urang. Mamasak mamarlukan bantuan alat-alat. Salah satu alat nan diparalukan untuak mamasak adolah pisau dapua. Pisau dapua adolah alat nan digunokan untuak keperluan mamotoang. Pisau dapua mampunyoi banyak jenis. Jenis-jenis pisau dapua antaro lain boning knife, paring knife, bread knife, cleaver knife, dan fluting knife. Masiang-masiang jenis pisau itu mampunyoi fungsi nan bebeda-beda. Mulai dari untuak mamotoang dagiang sampai mamotoang roti. Pisau dapua pun dijua dengan hargo nan bebeda-beda. Pisau dapua dijua mulai dari hargo 5.000 paliang murah sampai hargo 200.000 paliang maha. Hargo dapua ditantukan bukan hanyo dari ukurannyo sajo, tapi ditantukan dari bahan nan dipakai untuak mambueknyo.


Urang-urang nan mampunyoi masalah dengan fisiknyo, tapi maleh manjalankan olahraga nan barek, harus pai jogging. Jogging mampunyoi banyak sakali manfaat untuak tubuah urang nan manjalankannyo. Dilansir dari laman alodokter, jogging satidaknyo mampunyoi 4 manfaat utamo bagi tubuah. Partamo, jogging dapek mambantu pembentukan maso otot. Kaduo, Jogging dapek juo mambaka kalori. Kamudian, jogging dapek juo mahilangkan jaringan lemak nan ado di dalam tubuah. Terakhir, jogging dapek manjago kesehatan jantuang. Salain 4 manfaat utamo itu, jogging pun mampunyoi manfaat untuak manjago barek badan, maningkekkan stamina, maningkekkan daya ingek, dan mambuek lalok labiah nyenyak. Mancaliak banyaknyo manfaat nan bisa didapek katiko kito jogging, rasonyo urang-urang lah harus mulai acok manjalankan olahraga iko.


Baraja mamasak makanan nan alun pernah wak masak adolah salah ciek kagiatan nan bisa wak lakuan katiko wakatu luang. Salain mancaliak resep dari internet, kito bisa pulo tes-tes resep sasuai salero kito sahinggo bisa manciptaan suatu masakan jo resep wak surang. Kagiatan iko bisa wak lakuan surang, basamo kawan-kawan, atau maajak anggota kaluarga lain nan sakaligus bisa manjadi suatu kagiatan nan manambah kaakraban sasamo awak. Katiko mangarajoannyo di wakatu luang, wak indak ado tuntutan makanan itu harus capek masak, sahinggo kito bisa laluaso manakar-nakar resep atau manuka-nuka nyo sampai sasuai bana jo salero wak, barulah katiko alah balatiah sampai manamuan resep nan pas, makanan tu bisa kito buek dan sajian untuak di makan urang rami.


Andi dan kawan-kawannyo pai ka salah ciek Cafe untuak bakumpua karano hari itu ado turnamen game online yaitu mobile Legends. Saat itu Andi dan kawan-kawannyo mamesan ciek buah minuman masing-masing untuak manemaninyo katiko bamain. Indak lama kemudian tepat pukul 08.00 malam turnamen mobile Legends pun dimulai. Karano game iko marupokan game online jadi di manapun dan kapanpun pamainnyo baada dapek mangikuti game asalkan tahubung dengan internet. Mako dari itu mereka basama-sama masuk ka room nan alah dibuek untuak malakukan partandingan melawan Tim lain. Suasana pun sangek heboh karano partandingan bajalan dengan sangek sengit. Tim Andi saat iko mamimpin jalannyo partandingan sadangkan tim lawan tetap malakukan upaya tabaiknyo agar dapek mangalahkannya. Namun satelah bamain sakitar  40 manit partandingan pun selesai. Saat itu tim Andi keluar sabagai pemenang.


Membuat mpek-mpek bisa lo dilakukan walaupun tanpa ikan. Bisa diganti jo bahan lain salah satunyo adalah talua. Cara mambueknyo cukuik mudah, yaitu pertamo didiahkan aia dan masukan bumbu gulo, garam dan bawang putih. Masuakan tapuang saketek demi saketek sambia diaduk rata hinggo jadi bubua. Lanjuikan mamasuakan tapuang tapioka saketek demi saketek sambia diuleni sampai khalis. Masuakan Talu dan aduak rato dan bantuan adonan sesuai salero. Kemudian rebus aia sampai mendidih, tambahkan garam dan minyak supayo indak lengket saat direbus. Masukan mpek-mpek dan padiaan sampai masak dan mangapung. Selanjutnyo Tiriskan dan goreng. Mpek-mpek akan lebih lamak kalau dinikmati pas angek-angek dan baru samak dengan kapai kuah cuko.


Keripik pisang oleh-oleh khas Lampung adolah salah satu oleh-oleh nan wajib untuak dicubo. Oleh-oleh ko banyak mamiliki varian raso mulai dari raso original, manih, asin, bubuak coklat, green tea, dan lain-lain. Ndak cuma itu, samakin kamari samakin batambah taruih topingnyo. Kini alah ado lo toping tiramisu. Mungkin karano maikuik an salero anak mudo nan sedang hits kini. Bagi kalian nan laun pernah mancubo karipik pisang ko kalian bisa balanjo online di toko resmi kami. Bisa kalian akses di shopee, tokopedia, dan lazada. Pasti ndak akan manyasa karano iko produk original langsuang dikiriman dari Lampung dan pastinyo punyo raso nan samo dengan raso nan ado di Lampung.


Jus alpukat adolah minuman paliang layak untuak dikonsumsi manuruik ambo. Ambo sangaik manyukoi jus alpukat. Jus alpukat punyo raso nan manih dengan saketek pahik. Raso manih dan pahik dari jus alpukat ikolah nan mambuek alpukat jadi minuman paliang lamak. Raso manih nan ado pado jus alpukat barasal dari gulo dan susu. Kamudian jus alpukat manganduang banyak serat nan baiak untuak metabolisme tubuah. Salain itu jus alpukat jikok diminum pun cukuik untuak manganja paruik litak. Porsinyo nan banyak dan teksturnyo nan kental mambuek minuman iko cukuik manganyangkan. Dengan banyaknyo manfaat dan raso nan lamaknyo, agaknyo jus alpukat manjadi minuman nan layak untuak dikonsumsi.


Lisa sangek manyukoi permainan voli. Sahingga katiko inyo basekolah di salah satu SMA terbaik di kotanya, inyo indak manyio-nyiokan  kesampekan. Lisa langsung  mancubo mandaftar kadalam klub voli wanita di sakolahnyo. Klub voli di sakolahnyo itu memang cukuik terkenal dalam manyumbangkan pemainnyo ke dalam  pertandingan antar daerah maupun provinsi. Mako dari itu  Lisa nan mamiliki tubuh nan cukuik ideal serta minatnyo nan tinggi dalam mamainkan bola voli pai mandaftar dan mangisi formulir agar dapek bagabung. Satelah malewati babagai persyaratan Lisa pun lolos sampai tahap akhia dan dinyatakan dapek bagabung ke dalam klub volly wanita. Mandanga itu bisa langsung basyukur karano inyo dapek manyalurkan minatnyo ke tampek nan benar. Salamo 4 kali saminggu bisa latihan agar dapek maningkatkan keahliannyo dalam mamainkan bola voli.


Sanjato tradisional asal Minang yaitu Kurambiak iko memang dari dulu alah digunoan oleh masyarakat suku Minang. Dengan banyaknyo kalebihan sanjato iko mambuek banyak urang mamilih sanjato iko untuak manyerang dari jarak dakek. sanjato tradisional yaitu kurambik iko Dibuek karano terinspirasi dari cakar Harimau. Salain di Indonesia sanjato tradisional kurambiak iko alah diproduksi oleh perusahaan Amerika yaitu perusahaan Emarson knives. Namun saat iko sanjato tradisional asal Minang nan berbentuk ketek iko alah mulai dilupokan semanjak tahun 2005. walaupun Saat iko kurambik alah jarang digunakan namun masih dilestarikan sampai sekarang. Terkadang masih ado orang nan mambuek sanjato iko untuak alek perlindungan dirinyo. Mako dari itu indak terlalu sulik untuak mancari kurambiak iko di pasaran. Namun dengan kualitas nan sangak elok seperti nan digunokan di zaman dahulu itu memang alah cukuik langka.


Menonton adolah salah satu caro urang maisi wakatu luang sekaligus malapehan stres. Manonton akan labiah sero kok dilakukan basamo keluarga, kawan, atau si doi. Apolai kok ditambah jo mangulek cemilan-cemilan ringan tambah sero rasonyo. Bisa disabuik kini manonton adolah "healing" nyo urang banyak. Banyak film-film maupun drama-drama lua nan dengan gampangnyo bisa awak akses. Aplikasi-aplikasi nonton online kini pun alah banyak dan dengan anggaran ndak talampau maha awak lah bisa jadi anggota dan manikmati bamacam-macam film nan ado di dalamnyo. Untuak jadi anggota pun awak bisa patungan jo kawan nan lain sahinggo akan labiah hemat di bandiang manonton di bioskop.


Salain sepakbola, bulu tangkis adolah olahraga lain nan mampunyoi banyak penggemar di dunia. Di Indonesia, bulu tangkis pamornyo mampu manyaingi sepakbola. Bulu tangkis bisa dimainkan kapan pun dan di mano pun karano alatnyo indak banyak dan cukuik gampang ditamukan. Partamo tantu lah kito mambutuahkan raket agar kito bisa bamain bulu tangkis. Raket bafungsi sabagai alat untuak manokok bulu kok dalam pamainan bulu tangkis. Namun raket sajo indaklah cukuik untuak bamain bulu tangkis. Kito pun mambutuahkan kok nan tabuek dari bulu ayam. Kaduo alat utama tersebut bisa ditamukan di kadai-kadai nan ado dakek rumah kito. Kamudian salain duo alat itu, ado ciek alat nan kabaradaanyo opsional, yaitu net.


Kamera saat iko alah manjadi barang elektronik nan cukuik populer di kalangan masyarakat. Alah cukuik banyak masyarakat kini mamiliki kamera untuak maambiak  foto lebih profesional dan dengan hasil nan lebih bagus. Di dalam kamera ado badan kamera nan didesain sedemikian rupa sahinggo ado kotak nan kedap cahaya dan lainnya. Selain itu dalam kamera ado namonyo lensa nan babentuk bulat. Selain itu jugo mamiliki tombol untuak manjepret gambar. Selain tombol untuak shutter ado beberapa tombol lainnyo nan digunakan untuak review gambar nan alah dipotret atau filter lainnya. Selain itu di bagian lensa dapek digunakan sabagai pengatur fokus  agar gambar nan diambil lebih bagus. Selain itu jugo biasonyo kamera di desain dengan warna hitam.


Dalam iduik kito salalu butuh samo urang lain. apolagi di kehidupan sekolah ataupun kuliah. Banyak pandapek mangecekan kalau dikuliah kito ndak paralu bana samo kawan. Tapi manurut Aden, dimapun barado, kito tetap butuah urang lain. kalau di bangku kuliah, kito butuah kakak tingkat, untuak tampek batanyo jo badiskusi masalah nan kito hadapi di perkuliahan. Salain kakak tingkat, kito pun paralu samo kawan seangakatan. Menurut Aden, kawan nan sapandapek bisa manolong kito dalam manjalani kahidupan kuliah ko. Manjalin hubungan elok ka dosen, kaka tingkat, kawan seangakatan, bahkan warga di kampus dapek manolong kito saat kito butuh bantuan. Jadi, manjago hubungan elok ka warga kampus emang bana-bana dibutuhkan untuak kehidupan nan damai.


Manuruik Kunsah Dosen D4 Teknologi Laboratorium Medik (TLM) Uivestas Muhammadiyah Surabaya (UM Surabaya) manjalehan rato rato makan MSG sakitar 0,6 g/hari atau sakitar 0,3 – 1.0 g/hari di nagaro industry. Konsumsi yang disaranan adolah 10 miligram per kilogram barek badam ata somo jo 1 sendok the dalam sahari. Umua anak anak labiah sensitive jo dampak MSG dibandiangkan urang gadang, nan bisa manurunan fungsi utak. Tingkek angko kajadian maurunnyo fungsi utak 0,9% pado anak dibawah 5 tahun dan 1,94% anak dibawah 5-14 tahun. Karano itu marilah samo samo mangurangan mamakai MSG dalam makanan. Buliah mamakan hanyo sakadar palamak sajo tapi indak balabiahan


Hampia sado urang suko jo makanan capek saji, ambo salah satunyo. Tapi makanan capek saji nan lamak-lamak ko sananyo ndak sehat. Makanan capek saji ko punyo kalori tinggi dari lemak jo karbohidrat, tapi serat, protein, vitamin, jo mineral nyo cuman saketek. Salain itu kanduangan garam nyo tinggi pulo, jadi bisa menyebabkan obesitas jo sakik jantuang. Dek itulah makanan-makanan tu disabuik junk food atau makanan sampah. Makanan capek saji ko bisa buek tagiah awak dek kanduangan garam, gulo, dan bumbu nan digunoan marangsang utak untuk nio makan itu taruih. Bahkan manuruik panalitian, junk food bisa mambuek wak sanang 20 kali dari awak marokok.


Nabi Muhammad SAW adolah manusia nan dijago dari doso, tapi ndak berarti Nabi Muhammad ndak pernah mabuek kasalahan. Samo jo manusia biaso lain, Nabi Muhammad pun ndak luput dari kasalahan. Salah satu kasalahan nan pernah Nabi Muhammad buek adolah bamuka masam ka urang nan nio baraja Islam ka Beliau. Waktu itu, Nabi Muhammad sadang baharok untuak maislamkan para petinggi kaum agar dakwah Islam labiah mudah. Suatu hari tibolah sahabat Nabi yang buto matonyo mamintak patunjuk Beliua, tapi dek Beliau nio pai badakwah ka pamuko kaum Nabi mamasang muko nan masam ka sahabatnyo ko. Dek sikapnyo itu Nabi langsuang ditegur oleh Allah SWT untuak indak bamuko masam dan mandahulukan urang nan butuah pelajaran labiah capek dibandiang nan alah cukuik. Dek itu Nabi jadi sadar kalau nan inyo lakukan itu salah.


Mandokumentasian kagiatan liburan jo kawan ataupun kaluarga marupokan salah ciek nan acok talupoan padahal sangaik penting. Iyo, dokumentasi sangaik dibutuahan untuak mangana-ngana momen nan tajadi di saaik itu. Urang-urang acok bana lupo mandokumentasian untuak sakadar bafoto atau video pendek. Dengan manyimpan dokumentasi kagiatan liburan wak, suatu saaik wak bisa mancaliak baliak dan banostalgia basamo kawan jo kaluarga. Apolagi di jaman kini, maambiak foto atau video indak sapayah dahulu nan maagakan memori hp atau kamera. Kito bisa langsuang maunggah ka sosial media nan akan langsuang tasimpan di arsipnyo dan indak akan ilang salamo sosial media tasabuik masih ado. Babeda kalau kito manyimpan di memori hp atau kamera nan bisa ilang kalau memori tasabuik ilang atau rusak.


Baranang adolah olahraga favorit ambo wakatu ketek, suko bana lah pokoknyo. Kareno baranang ko lah yang mambuek ambo bisa main aia dulu pas ketek. Kareno amak ambo ko pamberang, padohal ambo suko main aia jadi kalau baranang manjadi latihan rutin ambo bisa main aia jadinyo. Banyak kawan sakolah ambo nan indak biso baranang kareno ndak tau caronyo. Ambo diajaan dek palatih ambo kayak ko langkah-langkah nyo. Patamo biasokan diri awak dulu ka kolam yang dangkal, kaduo mulai baraja mangambang di aia, katigo bausaho untuak tetap batanang di dalam aia, siap tu perhatikan teknik banafas awak, tarakhir barajalah caro mampagunoan tangan jo kaki katiko baranang.


Kareno amak ambo suko masak, satiok hari buek samba jo lauak banyak bana. Jadi ambo sarankan se untuak jualan gulai masak. Apolai rumah ambo ko strategis bana dakek juo jalan rayo. Masakan amak ambo ko lamak, jadi dari pado indak manga-manga. Ambo jo amak ambo manfaaik an se lah muko rumah ambo ko. Jadi manggaleh lah kami gulai masak di muko rumah. Apo nan ambo kecek lai rami urang mambali, kalau ndak mancubo tadi ndak tau akan sarami iko urang mambali. Jadi marilah awak baprasangko elok dan jan takuik mancubo. Kareno katiko awak mancubo, awak jadi tau apo nan tajadi salanjuiknyo.


Satiok hari jumat jam 7 pagi kami salalu bakumpua di lapangan untuak mandangan rangkaian acara pagi ko. Sakola kami salalu malakukan kegiatan keagaamaan yaitu kultum pagi. Dihadiri samo saluruah siswa dan guru. Sabalum dimulai, barisan akan dirapikan. Satalah rapi, barulah pembawa acara bisa mamulai acaranyo. Satiok kelas bakal kabagian untuak maiisi acara kultum pagi sahinggo satiok siswa dilatih untuak mangecek di muko dengan tujuan tabantuaknyo mental babicaro di muko umum. Kultum kini disampaikan dek salah satu siswa kelas sapuluah. Tema nan inyo ambiak untuak kultum hari kini yaitu tentang ikhlas. Penyampaiannyo nan samangek mambuek audiens fokus tahadok materi nan disampaian tu. Sampai indak baraso kalau alah sakitar 15 minik inyo manyampaian kultum. Diakhia kato, pemateri maminta maaf dek alah malabiahan waktu kultum nan alah ditentukan. Kultum pun salasai jo apresiasi nan meriah.


Supayo kasua barasiah kini alah ado Vacum Cleaner. Ndak cuma mambarasiahan abu tapi vacum cleaner kini alah ado lo fiturnyo nan bafungsi untuak mambarasiahan tungau. Jadi ndak paralu mamanggia jaso pambarasiah tungau dan mangaluan biaya taruih manaruih. Bagi kalian nan sadang baranak ketek tantu kalian harus manjago kesterilisasi di satiok suduik rumah kalian khususnyo tampek lalok. Oleh karano itu, alat ko paguno bana untuak kalian. Pokoknyo kalian harus bali. Ndak masalah bagai mangaluan pitih agak gadang di awal, soalnyo manfaat dari alat ko bisa dirasokan dalam jangko panjang. Apolai haragonyo ndak lo maha kok dibandiang jo upah jaso pambarasiah satiok bulan.


Hari Sabtu jo Minggu biasonyo adolah hari dima urang-urang acok maadoan baralek. Maadoan baralek dihari libur manambah paluang tamu undangan wak bisa tibo ka acara baralek awak. Bantuak hari sabtu patang, Jisu pai baralek ka tampek dunsanaknyo di daerah Payokumbuah. Undangan nyo rami tapi banyak diantaro tamu undangan nan indak dikenal dek Jisu. Dikaranokan iko adolah baralek dunsanak Jisu, mako Jisu alah sampai sajak sahari sabalum hari baralek. Di hari baralek Jisu takasima mancaliak banyaknyo makanan jo minuman nan tasaji. Sadonyo nampak lamak-lamak. Tapi ado nan mambuek Jisu manarik perhatian Jisu, yaitu Lamang di suduik ruangan. Lamang nan alah bara hari belakangan ko dipanggang di tunggu di bagian balakang rumah. Jisu alun ado mancubo lamang tu lai. Lamang adolah makanan khas minang, daerah Sumatera Barat. Jisu adolah pacinto lamang. Akhirnyo jisu mamutuihan untuak mancubo lamang tu sapotong. Kironyo lamak, akhirnyo Jisu maabihan sampai 5 potong lamang.


Teh talua atau teh telor adolah minuman manih khas minangkabau, sumatera barat nan dapek dijumpai di lapau , atau waruang tradisional minangkabau sahinggo restorang padang. minuman ko disajikan sabagai minuman panambah stamina. minuman ko tardiri dari teh, talua, gulo jo saketek perasa jeruk nipih. talua nan biasonyo di pakai adolah talua ayam kampuang. Dari rasonyo pun sangaik lamak dan ndak taraso amis karano ditambahkannyo jeruk nipih sabagai penyamaran baun dari dari amis tadi. teh talua ko pembuatannyo dari kuniang talua nan dikocok jo gulo dan susu, katiko alah babuiah kito tambahkan teh angek, dan sasudah tu di agiah perasan jeruk nipih saketek untuak mailangan baun amis tu.


Lionel Messi adolah pamain sepakbola terbaik di dunia sapanjang maso. Messi manuruik ambo labiah baiak dari Pele, Maradona, Zidane, dan Cristiano Ronaldo. Messi marupokan pamain terbaik di dunia karano inyo lah mamanangkan banyak hal di sepakbola. Prestasinyo jo Barcelona ndak paralu dipatanyokan lai. Inyo barhasil mambawo Barcelona manjadi tim nan sangaik kuek dan payah untuak dikalahkan. Bukan hanyo sulik untuak dikalahkan, Barcelona pun maraiah banyak gelar juara katiko Messi bamain di sinan. Bukan hanyo di klub, di negara pun Messi barhasil mambuek Argentina salalu jadi kandidat kuek juara di tiok turnamen. Baru-baru iko bahkan Messi barhasil mambawo Argentina juara Copa America dan Piala dunia. Di level individu pun Messi sangaik cemerlang. Inyo barhasil mamanangkan banyak penghargaan individu. Bahkan inyo barhasil mamanangkan ballon D'or sabanyak 6 kali.


Siapo di siko nan pernah mandanga sabuah restoran nan caro palayanannyo berang-berang? Batua! Karen's Dinner adolah sabuah restoran nan mampunyoi konsep layanan nan jutek, berang, dan indak ramah. Pramusaji atau palayan restoran umumnyo dima-dima wak tamui harus sopan, sanyum jo ramah, akan ditamui babeda jo pramusaji di Karen's Dinner ko. Restoran nan barasal dari nagara Kangguru, Australia ko kaba-kabanyo ka bukak di Jakarta pado patangahan Desember tahun 2022 ko. Apo bisa yo masyarakaik Indonesia nan agak panyingguang ko manarimo pelayanan restoran nan bantuak itu? Menurut den akan agak payah. Walaupun sabalum masuak kasinan urang-urang lah abis tau, kalau restorannyo punyo konsep bantuak itu, akhianyo akan ado se urang-urang nan ka nyinyia soal konsep restorant nan indak ramah tu. Yo.. netizen Indonesia lah namonyo kan..


Radio adolah salah jensi media massa ciek arah nan baperan untuak manyampaikan pasan (barita, informasi jo hiburan) kapado masyarahkat dengan jangkauan nan luweh. Rdaio alah manjalani proses pakembangan nan cukuik lamo sabalun manjadi media komunikasi massa bantuak kini. Berakt katakunan tigo urang cendikiawan, diantaronyo ahli teori ilmu alam nan banamo James Maxwell barhasil manamukan rumus nan diduga dapek mawujudkan galombang elektromagnetis, yaitu galombang nan digunoan untuak galambang radio jo tipi (1865). Badasarkan teorinyo bahwa gerakan magnetis dapek mangarungi ruang angkaso jo kakancangan hampia samo jo kakancangan cahayo (186.000 mil/detik). Teori Maxwell ko dibuktian dek Heinrich Hertz pado tahun 1884. Tatapi batu digunoan untuak tujuan praktis dek Guglemo Marconi, dimano Marconi alah dapek mangirimkan tando-tando kawek malintehi samudera Atlantik.


Amak hanyo lulusan SD jadi indak lancar mambaco. Umua alah gaek jadi mato kadang alah payah mancaliak. Jadi, di rumah hobi amak adolah mandangaan barita dari radio. Radio distel satiok pagi sampai malam. Hanyo pas mati lampu suaro radio mati digantian jo carito nan manyangankan dari amak. Di daerah Sijunjuang hanyo ado duo stasiun radio nan bisa disetel jo radio, punyo pamarintah ciek samp stasiun radio punya anak SMK. Biasonyo ama labiah acok manstel stasiun radio yang punyo pamarintah karano labiah banyak manyetel lagu-lagu minang dan kajian. Koleksi radio amak ado nan paliang jadul sampai nan alah modern nan bisa mancari siaran radio langsuang tanpo haru manyetel sacaro manual. Maskipun alah gaek kalo informasi indak pernah katinggalan amak dari pamarintahan, pandidikan, acara nan akan datang sampai gosip.


Virus corona ko sangat manakuik an dan maresahkan awak sadonyo dikaranokan penyebarannyo nan capek dan korban maningga yang selalu maningkek. Semenjak zaman corona ko lo banyak perubahan-perubahan nan terjadi termasuk penggunaan lift di mall maupun di hotel. Hotel-hotel kini untuak ma akses lift ndak paralu pencet-pencet tombol. Hal ko disebabkan supayo ndak terlalu banyak kontak fisik manusia dengan manusia pado tombol-tombol lift. Jadi kini cukuik pakai sensor tangan se. Beko sacaro otomatis lampu pado angko lift nan awak maksud tu akan manyalo. Iko adolah salah satu caro untuak maminimalisir penularan virus covid jadi awak ndak paralu takuik akan tertular virus corona dari tombol lift.


Salain puaso, ado kagiatan ibadah rutin nan hanyo bisa dilakuan di bulan Ramadhan yaitu Sholat Tarawih. Sholat Tarwih ko hukumnyo sunnah tapi sangaik dianjurkan untuak dilakukan satiok malam satalah malakukan Sholat Isya satiok malam salamo bulan puaso. Sholat ko bisa dilakuan bajamaah atau surang-surang.  Wak bisa mamiliah banyak rakaaik nan nio awak lakukan untuak sholat ko, bisa 8 atau 20 rakaaik. Ado duo cara malaksanoan sholat Tarawih ko, nan patamo mambagi sholatnyo dalam 2-2 rakaik atau mambagi sholat manjadi 4-4 rakaaik satiap tarawih. Kalau mnggunoan nan 4-4 rakaaik maka ndak paralu malakuan duduak tahiyat awal di waktu antaro rakaaik kaduo dan rakaaik katigo.


Di Maluku indak Kapulauan Kei se yang manjadi wisata tasambunyi yang ancak pamandangannyo. Kepulauan yang ndak kalah ancak yo ko namonyo Kepulauan Widi. Kapulauan Widi cocok bana untuak awak yang suko snorkeling, diving, dan island hopping. Kapulauan ko bisa digambarkan mampunyoi hamparan pasia putih, waktu awak mancaliak aia nyo jernih bana. Waktu awak sampai ka pulau ko akan langsuang dissmbuik jo suaro buruang Maleo yang saliang bersahutan, kalo awak mancaliak langsuang tampek nyo ko hampia mirip lah jo Maldives Baru. Awak bisa juo manciang di siko, banyak ikan tuna sirip kuniang dan tuna gigi anjiang yang banyak. Awak bisa juo meminta ka nelayan yang ado di situ untuak mangaja an awak baa caronyo manciang ikan tu.


Wirausaho indak bakacimpuang di barang se bisa juo dengan manjua pulsa dan sabana awak jalani usaho iko. Bisnis yang indak paralu modal gadang dan indak paralu lo stok tanpa adonyo kadaluarsa adolah manjua pulsa. Manuruik ambo penjualan pulsa ko alah tamasuak wirausaho kareno dilakuan paorangan. Malalui penjelasan kriteria dari usaho mikro, ketek jo manangah, sabananyo sacaro umum usaho panjualan pulsa ko tamasuak ka dalam jenis UMKM kareno tamasuak usaho yang dilakuan paorangan. Banyak jo lah kauntuangan dari penjualan pulsa ko bagi awak nan bainovasi dan berani jo maambiak resiko dan manjalankan bisnis ko dengan tujuan untuak bakambang indak dijua main-main se.


Daniel Aria Ahmad itulah namo panjang den, urang-urang baso mamanggia den danil atau gilo pitih. Iyo batua gilo pitih, itulah julukan nan malakek ka den samanjak den masuak SMA. Sampai kini den alah kuliah kawan-kawan den masih mamanggia den takah itu. Bukan tampo sabek urang ko maimbau den bantuak itu. Hal iko karano den nan memang suko bana bahkan Nampak tagilo-gilo jo pitih. Den bisa mangarajoan apo sajo untuak mandapekan ptih. Asal itu halal dan indak marugian urang lain den pasti nio mangarajoannyo. Contohnyo sajo den pernah jadi tukan cuci piriag kawan sa kos den tapi di bayia. Salain itu banyak karajo lain nan den karajoan. Tapi aden indak karajo jo urang sajo karano jo usaho nan kareh den bisa mangumpuaan modal dan kini den alah mambukak ciek kadai kopi nan cukuik rami pangunjuang.


Ceramah nan kini sadang disampaian dimuko mimbar dan dihadapan sakitar 500 urang ko kini manyampaian materinyo dengan jaleh, singkek dan padek. Buya nan manyampaian dakwahnyo kini tagak dihadapan urang dengan memakai baju jubbah putiah panjang nan manutuikan dari leher ka mato kaki sahinggo aurat Buya tu tajago. Mamakai sorban nan bawarna putiah dihiasi jo motif zebra di ujung sisinyo. Sorban nan babantuak segitiga iko kini takaluang di lehernyo. Ditambah jo peci nan tapasang dikapalonyo mambuek tampilan Buya kini tambah gagah katiko manyampaian dakwahnyo. Mambaok Al-Qur’an sabagai pedomannyo dalam manyampaian ayat-ayat suci Al-Qur’an. Indak lupo salalu mambaok alat panghitung untuk mambaco dzikir. Pembawaan nan mananangkan sahinggo banyak urang nan mancubo bainteraksi untuak manyampaian hal-hal takait jo agama.


Katiko ambo manonton pertandingan bola antaro klub A dan klub B ambo kiro nan akan manang adolah klub A karano dari awal klub A bamain sangaik lincah. Skor antaro klub A dan klub pun sangaik jauah di babak 1. Klub A berhasil maungguli klub B yaitu dengan skor 3-0. Cuma ternyato ndak di sangko-sangko pas pertandingan babak ka 2 klub B seakan-akan dapek bisikan ba a caro bamain nan batuah sahinggo di babak ka 2 klub B bisa mangaja ketinggalannyo. Skor di akhir babak ka 2 antaro klub A dan klu B pun imbang, yaitu 3-3. Sahinggo harus ado tambahan wakatu untuak manantuan pamanangnyo. Ternyato dalam panambahan wakatu klu B barasil mancetak gol sahinggo klub B lah nan mamanangkan pertandingan.